19:56, 05.04.2020 // 274661\nҚўлини кунига ўн марталаб ювиб оқартирганлар, бурнида ниқобдан из қолганлар, болаларнинг тўполонидан қулоғига пахта тиққанлар, тўрт девор орасида овқатланишдан, ухлашдан, кинодан ва ижтимоий тармоқлардан хит бўлганлар учун дайжестимизни бошладик.\nЎзбекистонни «ўз уйи»га айлантирган коронавирус вилоятларга юриш бошлади. Аввалроқ Ўзбекистонда коронавирус юққанлар мингтадан ошиб кетди, деб интернетда далилсиз хабар тарқатган қашқадарёлик фуқаро ўн кунга қамалган эди. Коронавирус инфекцияси аниқланган 145-бемор Қашқадарё вилояти юқумли касалликлар шифохонасига жойлаштирилди. У коронавирусдан вафот этган иккинчи беморнинг жияни бўлган. Унинг ота-онаси ва мулоқотда бўлганларнинг ҳаммаси назоратга олинган. Аммо унинг ота-онасида касаллик аниқланмаган.\nБеморларнинг қаерда экани ва ёши ҳақидаги маълумотлар ҳам ошкор этилди. Коронавирус инфекцияси билан касалланганларнинг 146 нафари Тошкент шаҳрида, 27 нафари Фарғона вилоятида, 28 нафари Наманган вилоятида, 30 нафари Андижон вилоятида, 14 нафари Бухоро вилоятида, 13 нафари Хоразм вилоятида, уч нафари Қашқадарё вилоятида ва икки нафари Навоий вилоятидаги юқумли касалликларга ихтисослашган шифохоналарда даволанишмоқда.\nБеморларнинг 120 нафари эркак, 143 нафари аёл бўлса, шундан 13 нафари вояга етмаган болалардир. Ёш бўйича тақсимот: 0-9 ёшгача – 8 нафар; 10-19 ёшгача – 10 нафар; 20-29 ёшгача – 51 нафар; 30-39 ёшгача – 63 нафар; 40-49 ёшгача – 73 нафар; 50-59 ёшгача – 40 нафар; 60-69 ёшгача – 13 нафар; 70-79 ёшгача — 5 нафарни ташкил этмоқда.\nБу ҳафтада инқирозга қарши чораларнинг иккинчи пакети қабул қилинди. Ушбу чоралар асосий истеъмол товарларидан бож ундирилмаслик; болали оилаларга имтиёз; ёлғиз кексалар ва ногиронларга ёрдам; туристик фирмалар ва карантинда тўхтаб қолган тадбиркорларга имтиёз; турли солиқ ва йиғимлар бўйича енгилликларни ўз ичига олади. Шу билан бирга, президент инқироз даврида ҳам тадбиркорларни қўллаб-қувватлаш тўхтамаслигини таъкидлаб, «битта корхона фаолиятини тўхтатишига ҳам ‘фавқулодда ҳолат’ деб қаралиши керак», деди.\n30 март куни карантин даврида аҳоли ҳаракатини чеклаш учун автомобиллар махсус стикер асосида юриши жорий этилиши маълум қилинган эди. Тартибга кўра, жуда зарур ва кечиктириб бўлмас хизмат автотранспортларидан ташқари барча машиналар ҳаракати тўхтатилади. Стикер-рухсатнома олиш бўйича аризалар қабули 4 апрель куни тўхтатилди. Ўзбекистон бўйича 23 546 та рухсатнома берилган, 81 241 таси рад этилган, 10 004 та ариза олувчиларнинг ўзлари томонидан қайтариб олинган.\nСтикер ҳаракатланишга имтиёз ҳисоблангач, карантинни писанд қилмасдан машина миниш ишқибозлари ҳар қандай қинғир йўл билан ҳам стикер олишга киришиб кетди. Кимдир овқат элтиш хизматининг курерига «айланмоқчи» бўлса, бошқаси «касал олиб кетаётган» ролига кириб ҳаракатланмоқчи бўлади. Адлия вазири Русланбек Давлетов ҳаракатланиш рухсатномасининг суиистеъмол қилиниши жавобгарлиги ва жаримасини телеэфирда тушунтириб қўйди.\nВаҳима эмас, бепарволик асл таҳдиддир. Ваҳима карантинда ёрдам бериши мумкинми?\nЭслатиб ўтамиз, агар сиз давлат томонидан белгиланган тоифадаги ҳайдовчи бўлмасангиз, автомобилда ҳаракатланманг. 6 апрель соат 6:00дан бошлаб Тошкент, Нукус ва вилоят марказларида скутер ва велосипедда ҳаракатланиш ҳам чекланади.\nХайр-саховатли инсонлар карантин вақтида дарҳол ишга киришиб кетди. Ижтимоий тармоқларда энг кўзга кўринган блогерлар Дилшод Болтабоев, Ақида Хоним, Абдувоҳид Атаметов ва бошқалар, шунингдек, Бухорода «Биз биргамиз», Қўқонда «Елкама-елка» акцияси фаоллари юзлаб муҳтож оилаларга энг зарур истеъмол моллари етказиб бера бошлади.\nБироқ 1 апрель куни Республика махсус комиссияси якка тартибдаги хайрия акцияларида вирус тарқалиши хавфи мавжуд, деган хулосага келиб, акцияларни тўхтатди. Комиссия хайр-эҳсон акцияларини марказлаштирилган тартибда амалга оширилишини белгилаб қўйди. Эҳсон қилинган маҳсулотлар бир ерда йиғилади, санитар-гигиеник талабларга мослиги кўрикдан ўтказилиб, карантин талабларига риоя қилинган ҳолда тегишли оилаларга етказиб берилади.\nАлишер Усмонов «Меҳр-шафқат ва саломатлик» фондига 20 миллион доллар ажратди. Бунга қадар ДХХ, Бош прокуратура ва МИБ, Президент Давлат хавфсизлик хизмати ходимлари коронавирусга қарши кураш учун ўз маошларининг бир қисмини мазкур жамғармага ўтказиб берган эди. «Қувасойцемент» корхонаси эса жамғармага 100 миллион сўм ажратган.\nСпортчиларнинг хайрияларини алоҳида таъкидлаш лозим. Футболчи Отабек Шукуров биринчилардан бўлиб қийин аҳволда қолган оилаларга 100 миллион сўм ажратди. Одил Аҳмедовнинг ака-укалари ҳам Наманганда муҳтож оилаларга ёрдамлашди. Миржалол Қосимов эса коронавирусга қарши кураш учун 75 миллион сўм хайрия қилди.\nКўзга кўринган шахслар хайр-саховатда фаоллик кўрсата бошлагач, дарҳол кўпчилик санъаткорларни эслади ва уларнинг эҳсонда фаол эмаслигини танқид қилишга ҳам улгурди. Шундан сўнг таниқли санъаткорлар коронавирусга қарши курашишга 350 миллион сўмдан кўпроқ маблағ ажратгани айтилди.\nКоронавирус «юқмаган» хабарларимиз ҳам бор. Дунё бозорида нефть нархи қарийб сув текинга яқинлашиши ортидан Ўзбекистонда дизель ёнилғиси ҳам 300 сўмга арзонлади. Азалдан дунё бозорида нефть нархи ошиши Ўзбекистонда на бензин, на дизель баҳосига таъсир кўрсатган. Бироқ бу гал истисно бўлди. Дунё бозорида нефть нархи деярли уч баробар пасайган бўлса, Ўзбекистонда дизель 300 сўмга арзонлади. Ҳаттоки «Ўзбекнефтгаз» нархларни босқичма-босқич камайтириб боришга ваъда берди.\nЯна бир коронавируссиз позитив хабаримизни ўқинг. Шавкат Мирзиёев Иккинчи жаҳон уруши қатнашчиларини 10 миллион сўм билан мукофотлаш тўғрисидаги фармонни имзолади. Ўтган йили 7,5 миллион сўмдан берилган эди.\nЭртадан, яъни 6 апрелдан бошлаб «ўзини яккалаш» ҳаёт тарзи Нукус ва Тошкент шаҳарлари ҳамда вилоятлар марказларида мажбурий равишда жорий этилади: шахснинг ўзининг яшаш ҳудудидаги савдо нуқталарида биринчи галдаги ҳаётий зарур бўлган эҳтиёжлари (озиқ-овқат, дори-дармон, тиббий буюм ва воситаларни харид қилиш ва б.) учун ва шифокор кўригига мурожаат этишдан бошқа мақсадларда чиқиши қатъиян чекланади, иш жойига бориши ва келиши билан боғлиқ ҳолатлар бундан мустасно; ҳаракатланишда ҳамда савдо дўконлари ва бошқа жойларда икки метрлик ижтимоий масофани сақлаш талаб этилади; 65 ёшдан юқори бўлган ва сурункали касаллиги бўлган фуқаролар ўз уйларидан ўта заруратсиз ташқарига чиқиши қатъиян ман этилади. Аҳоли ташриф буюрадиган тегишли жойлар зарур тиббий ускуналар билан жиҳозланади. Тошкент ва Нукус шаҳарлари ҳамда вилоят марказларида мототранспорт (скутер) ҳамда велосипедда ҳаракатланиш вақтинча чекланади. Тўлиқ маълумот бу ерда.\nЎзбекистоннинг коронавирусга қарши қатъий чора-тадбирларини кўпгина халқаро нашрлар маъқулламоқда. Хусусан, АҚШнинг Осиё-Тинч океани минтақалари ҳақидаги нашри The Diplomat, Британиянинг BBC сайтлари бу ҳақда ёзди. Шунингдек, «Дарё» бу мавзуда франциялик сиёсатшунос Эммануэль Дюпюи билан суҳбатлашди.\n«Ўзбекистон ва унинг тўрт қўшниси инқирозга қарши биргаликда курашиши лозим». Франциялик сиёсатшунос Эммануэль Дюпюи билан суҳбат\nЯқиндагина ташкил қилинган «Coronavirus.uz» сайти вирус тарқалиши ва чоралар ҳақида тезкор ахборот бериб турибди. Унда коронавирус тарқалиш интерфаол харитаси, вилоятлар бўйича беморлар сони, онлайн тест ва бошқа зарурий ахборотлар мавжуд. Сайт маълумотига кўра, ҳозиргача вирус юқтирганлар 298, тузалганлар 30 нафарга етди. Қувонарлиси, бу ҳафта вирусдан вафот этган ўзбекистонлик йўқ.\n«Дарё» янгиликларини кузатиб боринг. Ўзбекистон ва дунё хабарларидан энг биринчи хабардор бўлинг. Энг асосийси, уйда қолинг, карантинга риоя қилинг.\n10:56 Кеча // 189671\n22:09, 29.05.2020 // 153365\n17:46 Бугун // 157251\n09:35 Кеча // 147257\n12:46 Кеча // 110042


ТОШКЕНТ – “Қоплонбек–Чорсу йўналишида автобус қатнови йўлга қўйилсин”\nТОШКЕНТ. “Тошкент туманидан ёзяпман. Қоплонбек божхона постидан “Универсам”га 477-автобус, Ипподромга эса 481-автобус юради.\nАфсуски, талаб кучли бўлган Қоплонбек–Чорсу йўналиши бўйича автобус қўйилмаган. Чорсуга фақат “Дамас” юради, лекин нархи қиммат. 3-4 бекат юрсангиз ҳам, 2000 сўм тўлашингиз керак. Боз устига, “Дамас”нинг ролида масъулиятни ҳали тўлиқ ҳис қилмаган 18-19 ёшли йигитчалар. Кунда-кунора “Дамас” иштирокида аварияларга гувоҳ бўламиз.\nКўп сонли йўловчилар номидан Қоплонбек–Чорсу йўналишида “Исузу” автобуслари қатнови йўлга қўйилиши ва кира ҳақи 1000 сўм этиб белгиланишини сўраймиз”.


Ўзбекистон Қатардаги Осиё Кубоги ўйинларини очиб беради - BBC O'zbek\nЎзбекистон Қатардаги Осиё Кубоги ўйинларини очиб беради\nImage caption 2011 йилги Осиё Кубоги ўйинларини эртага мезбон Қатар ва Ўзбекистон миллий терма жамоаси бошлаб беришади\nФутбол бўйича 2011 йилги Осиё Кубоги ўйинлари эртага мезбон Қатар ва Ўзбекистон миллий терма жамоалари орасидаги илк беллашув билан старт олади.\nҚатардаги Осиё Кубоги ўйинларида қитъанинг 16 жамоаси иштирок этмоқда. Марказий Осиёни эса, ёлғиз Ўзбекистон намоён этаётир.\nУчрашувларни бошқараётган ҳакамлар орасида ўзбекистонлик таниқли ҳакам, уч карра "Осиёнинг энг зўр ҳаками" Равшан Эрматов ҳам бор.\nЎзбекистондан ташқари бу йил Хитой, Қувайт, Япония, Иордания, Саудия Арабистони, Сурия, Австралия, Баҳрейн, Ҳиндистон, Жанубий Корея, Шимолий Корея, Эрон, Ироқ ва Бирлашган Араб Амирликлари ғолиблик учун кураш олиб боришади.\nЎзбекистон миллий терма жамоаси тушган "А" гуруҳи эса, кўплаб футбол мутахассислари томонидан "Ўлим" гуруҳи деб баҳоланмоқда.\nЧунки гуруҳ босқич беллашувларидан чиқиш учун ўзбекистонлик футболчилар Осиё қитъасида кўзга кўринган қатар, хитой ва қувайтлик футболчиларга қарши майдонга тушишади.\nЯқинда Хитойда бўлиб ўтган 16-Осиё Ўйинларида Ўзбекистон Олимпия миллий терма жамоаси нимчорак ўйинларида қатарлик рақибларини сенсацион равишда енгиб, чорак финалга чиқишга муваффақ бўлишганди.\nЛекин қатарлик ҳужумчи Халфаннинг омадсизлигигина Ўзбекистон миллий терма жамоасининг кейинги босқичга чиқишига имкон берганди. Чунки ўзбекистонлик футболчилар чорак финалдан пастга қулашганди.\nТадбир ташкилотчиларига кўра, мезбон Қатар ва Ўзбекистон миллий терма жамоаси орасидаги дастлабки учрашув Бирлашган Миллатлар Озиқ-овқат ва қишлоқ хўжалиги идорасининг очликка қарши олиб бораётган глобал кампаниясига бағишланади.\nБиз ўзбекистонлик таниқли футбол шарҳловчиси Аброр Имомхўжаев билан боғланиб, 2011 йилги Осиё Кубоги ўйинларини очиб бериш ўзлари учун нимани англатишини сўрадик.


Мьянмада ҳарбийлар аҳолига ҳаводан ҳужум қилди | Qalampir.uz\nМьянмада ҳарбийлар аҳолига ҳаводан ҳужум қилди\nОлам\t24 Декабрь 2021 20:56 7070\nМьянмада ҳарбийлар Таиланд билан чегарадош ҳудудда жойлашган аҳолига ҳаводан ҳужум уюштирди. Ҳаводан ёғдирилган оғир артиллериядан қочган минглаб одамлар чегарани бузиб, Таиландга қочиб ўтган.\nКеча, 23 декабрь куни тунда ҳукумат ҳарбийлари Карен Миллий Иттифоқи (КМИ)нинг қуролланган сиёсий гуруҳ аъзолари жойлашган Лай Кай Кав қишлоғига қарата ҳаводан 2 та оғир артиллерия ташлаган. Ҳукуматдан мустақилликни талаб қилиб келаётган КМИ расмийларига кўра, ҳужумлар 24 декабрь куни ҳам давом этган.\nТаиланд Ташқи ишлар вазирлигининг расмий маълумотига кўра, ўтган ҳафта Мьянма ҳарбийлари ва КМИ ўртасида қайта аланга олган тўқнашувлар ортидан 4 200 дан ортиқ киши Таиландга қочиб ўтган. Фуқаролик жамияти гуруҳлари эса қочоқлар сони 10 000 дан ортиқ эканлигини билдирмоқда.\nМиллий Иттифоқ ва ҳукумат ўртасида ўзаро зиддият, жорий йилнинг февраль ойида, КМИ мамлакатда яна бир мустақилликни талаб қилиб ўз ҳукуматини сайлаган Аунг Сан Су Чжи гуруҳига ҳарбийлар ҳужумидан бошпана таклиф қилиши ортидан бошланган.\nМьянмадаги мустақил ОАВга кўра, ҳукумат ҳарбийлари 30-60 кишини қўлга олган. Уларнинг орасида, Аунг Сан Су Чжи демоктария учун миллий лигасининг расмий аъзоси ҳам бор.\nБундан сал аввал, Карен Миллий Иттифоқи БМТни ҳукуматга қарши мухолифат жойлашган Лай Кай Кав ҳудудини учиш тақиқланган зона деб эълон қилишга чақирган эди.\nГуманитар мулоқот марказининг Осиё бўйича директори Майкл Ватикиотис “Ал-Жазира”га берган интервьюсида Мьянма ҳукуматини мамлакатда мувозанатни қўлдан чиқарганликда ва мустақил гуруҳларнинг ҳужумларига қарши тура олмасликда айблаган. Ватикиотисга кўра, ушбу вазиятда Таиланд қочқинлар учун ёрдам каридори очиши ҳақида халқаро ҳамжамият босимлари остида қолмоқда.\n"Биз бу муаммо янада ёмонлашиши ва Таиланд бу одамларни ортга қайтариб юборишидан хавотирдамиз", дея қўшимча қилган у.\nУнинг сўзларига кўра, Мьянмада йиллардан буён давом этиб келаётган ҳукумат ва мустақил гуруҳлар ўртасидаги тўқнашувлар ортидан 1 300 дан ортиқ одам қурбон бўлган.\nБундан ташқари, 2017 йил август ойида, Роҳинга этник гуруҳига нисбатан уюштирилган шафқатсизликлар ортидан 700 000 минг киши мамлакатни ташлаб қочишга мажбур бўлган. Расмий маълумотларга кўра, миллиондан ортиқ аҳоли Бангладеш билан чегара ҳудудида қочоқ сифатида кун кечирмоқда.\nМаълумот учун, Карен Миллий Иттифоқи (КМИ) 1949 йилда ҳукуматга қарши тузилган сиёсий ташкилордир. Улар Карен миллатига мансуб аҳолининг хавфсизлиги учун Карен Миллий озодлик армиясини ҳам тузган. 2012 йилда Мьянма ҳукумати ва КМИ ўртасида сулҳ имзоланган. Аммо, ҳали ҳам давом этиб келаётган ўзаро тўқнашувлар ҳужжат амалда кучга эга эмаслигини кўрсатмоқда.\n21 Январь 08:45 41632\n21 Январь 12:21 40171\n22 Январь 15:49 37431\n23 Январь 11:39 35776\n21 Январь 16:02 32875


«Вақф» фонди шу кунга қадар икки миллиард сўмга яқин закот пулларини тарқатди — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nАллоҳ таборака ва таоло Қуръони каримда бу ҳақда шундай дейди: «Эй, имон келтирганлар! Ўз қўл меҳнатингиз ва Биз сизлар учун ердан чиқарган нарсаларнинг яхшиларидан эҳсон қилингиз! Ўзингиз фақат кўзингизни чирт юмибгина оладиган даражадаги ёмон нарсаларни (эҳсон қилишга) танламангиз! Шунингдек, билингизки, албатта, Аллоҳ ғаний ва мақтовга лойиқ зотдир».\n«Вақф» хайрия жамоат фонди томонидан Республика бўйлаб кўплаб ҳудудларда йирик хайрия тадбирлари ташкил этилмоқда. Ушбу тадбирлар доирасида ногиронлиги бўлган, моддий жиҳатдан қийинчиликларга дуч келган инсонларга кўмак кўрсатилмоқда. Бу эса Фондимизга ишониб ўзларининг хайрия ва закот маблағларини ўтказаётган саховатпеша инсонларнинг кўмагида амалга оширилмоқда.\n«Вақф» хайрия жамоат фонди юртимиз мўмин-мусулмонларини муқаддас Рамазон ойида эҳсонларни кўпроқ қилишга ва улкан ажрларга эга бўлишга чақиради. Закот беришни мақсад қилган бўлсангиз ва ҳақдор инсонларни топа олмаётган бўлсангиз, «Вақф» фонди сизга Аллоҳ йўлида кўмак кўрсатади.


UzNews - Тошкентда таксичини пичоқ билан қўрқитиб, пулларини олиб қўйган йигитлар ушланди\nТошкентда таксичини пичоқ билан қўрқитиб, пулларини олиб қўйган йигитлар ушланди\nТунда босқинчилик қилган 18-20 ёшли йигитларга нисбатан жиноий иш очилган.\nТергов департаменти хабарига кўра, 28 апрель куни соат 02:30 ларда 20 ёшли Н. Тоҳир ва 18 ёшли К. Диёр пойтахтнинг Миробод туманида 21 ёшли А. Дониёрнинг бошқарувидаги Matiz’га йўловчи сифатида ўтиришади.\nҚибрай тумани Салар шаҳарчасига етиб келганларида, ҳайдовчидан автомашинани тўхтатишни сўраб, уни пичоқ тиқиб ўлдириш билан қўрқитади. Кейин унинг ёнидаги 3 млн сўмни босқинчилик йўли билан олиб, ҳодиса жойидан яширинган.\nКейинроқ, улардан жами 1,4 млн сўм ашёвий далил тариқасида расмийлаштирилиб олинган.\nҲолат юзасидан Қибрай тумани ИИБ ҳузуридаги Тергов бўлими томонидан Н. Тоҳир ва К. Диёрларга нисбатан Жиноят кодексининг 164-моддаси 2-қисми “б” банди (босқинчилик) билан жиноят иши қўзғатилиб, процессуал тартибда ушланган. Ҳозирда тергов ҳаракатлари олиб борилмоқда.\nУшбу турдаги жиноятлар учун қонунчиликда 8 йилдан 10 йилгача озодликдан маҳрум қилиш жазоси белгиланган.


Коррупцияга қарши курашишда оммавий ахборот воситалари ўрни – Jurnalist\nR S2021-11-17T12:02:40+05:0017 Noyabr, 2021|Навоий вил., Умумий янгиликлар|\nКоррупция — жамият тараққиёти кушандаси. Бугун бу иллатга қарши курашиш ва унинг олдини олиш бўйича қатор чора-тадбирлар амалга оширилмоқда. Хусусан, мамлакатимизда Коррупцияга қарши курашиш агентлиги фаолияти йўлга қўйилгани, шунингдек, коррупцияга қарши курашиш бўйича ҳудудий Кенгашлар тузилиб, бугунги кунда улар самарали фаолият юритиб келаётгани алоҳида аҳамият касб этади.\nНавоий шаҳридаги Ёшлар марказида Ўзбекистон Журналистлари ижодий уюшмаси Навоий вилояти бўлими ҳамда Коррупцияга қарши курашиш вилоят ҳудудий Кенгаши билан ҳамкорликда мазкур янги тузилманинг мақсад ва вазифаларига бағишланган матбуот анжумани ўтказилди.\nТаъкидлаш жоизки, вилоят ҳудудий Кенгашида давлат ва нодавлат ҳамда жамоат ташкилотлари, ОАВ вакилларилан иборат 38 нафар таркиб тасдиқланган. Уларнинг ҳар бири ўз йўналишидан келиб чиқиб, олдига қўйилган вазифани бажаришга киришган.\nМатбуот анжуманида журналистларга вилоятда Кенгаш томонидан олиб борилаётган ишлар, ҳудудий Кенгашнинг мақсад ва вазифалари, келгусидаги режалари хусусида батафсил ахборот берилди.\nҚайд этилдики, коррупцион ҳолатларнинг олдини олишда таъсирчан тарғибот воситаларидан самарали фойдаланишда ОАВнинг ўрни ўта муҳим. Зеро, бу иллатнинг олдини олишда унинг салбий оқибатларини ўзида мужассам этган турли кўрсатув ва материалларни кенг тарғиб этиш аудиториянинг бу борадаги муносабатини шакллантиришда муҳим аҳамият касб этади.\nМатбуот анжуманида журналистлар томонидан мавзу доирасида берилган барча саволларга Кенгаш аъзолари атрофлича жавоб қайтарди.\nКелгусида бу йўналишдаги анжуманларни кўпроқ ўтказиб, ҳудудий Кенгаш фаолияти юзасидан журналистларга ахборот бериб боришга келишиб олинди.


«Альпика-Сервис» — Сочидаги Красная полянада жойлашган темир йўл станцияси. У Олимпиада-2014 мусобақалари иштирокчилари кутиб олинган жой ҳамда Адлер шаҳридан келадиган автомобил ва темир йўлнинг якуний қисми. Айнан ушбу станциядан йўловчилар Красная полянанинг тоғ-чанғи комплекслари ҳамда курортларига етиб боришади.\nВокзал комплексини меъморий ечими асосида уни атроф-муҳит билан узвий боғлаш ғояси ётади. Шу сабабдан бино ташқи кўринишидан Кавказ тоғлари қиёфасини эслатади. Бинонинг равон силуэти маҳаллий меъморий контекстга жуда мос ва ҳос келган.\nБинонинг меъморий-бадиий ёритилиши 2013 йилда малга оширилди. Бинонинг фасад қисми декоратив шишалар ва дарахт рангига бўялган горизонтал планкалардан иборатлиги инобатга олиниб, махсус светодиодли ёритгичлар танланган. Улар илиқ ва совуқ нурлар таратиб, антиқа дизайн яратиб туришади.\nВокзал платформаларини ёритиш учун совук оқ ранг танланган. Махсус қутиларга жойлаштиришган метрли ёритгичлар йўловчилар учун қулай ёруғлиқни таъминлаб туради. Темир йўл вокзалини ёритиш учун умумий ҳисобда 500 дан зиёд светодиодли ёритгичлар керак бўлди.


2018.05.12 | Янгиликлар\nМамлакатимиз халқ таълими соҳаси оғир жудоликка учради.\nТаниқли педагог, Ўзбекистон Республикаси халқ ўқитувчиси, Ўзбекистон Қаҳрамони Мавлуда Исматова 2018 йил 11 май куни 75 ёшида вафот этди.\nМ.Исматова 1943 йил 7 майда Тошкент шаҳрида туғилди. Ўрта мактабни тугатганидан сўнг Тошкент давлат педагогика институти (ҳозирги Тошкент давлат педагогика университети)нинг тарих-филология факультетида таҳсил олди.\nЎз меҳнат фаолиятини 1968 йилда Тошкент туманидаги 26-умумий ўрта таълим мактабида бошланғич синф ўқитувчиси сифатида бошлади. 1975-1979 йилларда ушбу таълим масканида она тили ва адабиёти фани ўқитувчиси, ўқув ишлари бўйича директор ўринбосари лавозимларида меҳнат қилди. 1983 йилда у Тошкент шаҳрининг Юнусобод туманидаги 273-умумий ўрта таълим мактабига директор этиб тайинланди ва умрининг охирига қадар шу даргоҳда самарали иш олиб борди.\nМ.Исматова 50 йилдан зиёд педагоглик фаолияти давомида ўзини моҳир ўқитувчи, ёшларнинг севимли устози, ўқув-тарбия жараёнларини илмий асосда ташкил этиш, таълимни ҳаёт ва амалиёт билан уйғунлаштириш, соҳага замонавий технологияларни жорий этиш борасида катта салоҳиятга эга бўлган билимдон мутахассис сифатида намоён этди. Ана шундай эзгу фазилатлари билан мустақиллик йилларида мамлакатимизда таълим-тарбия соҳасида кенг кўламли ислоҳотларни амалга оширишга, ёш авлодни ватанпарварлик ва истиқлол ғояларига садоқат руҳида тарбиялашга муносиб ҳисса қўшди.\nФидойи педагог раҳбарлик қилган мактаб бир неча бор “Йилнинг энг яхши мактаби” сифатида эътироф этилган бўлиб, унинг педагогик тажрибаси мамлакатимиз миқёсида кенг ўрганилиб, оммалаштирилган.\nБой билим ва ҳаётий тажрибага эга бўлган М.Исматова жамоат ишларида ҳам фаол иштирок этиб, эл-юрт ўртасида катта обрў-эътибор қозонган эди.\nМ.Исматованинг кўп йиллик самарали меҳнати давлатимиз томонидан муносиб тақдирланди. У 1995 йилда “Ўзбекистон Республикаси халқ ўқитувчиси” фахрий унвони, 1999 йилда “Ўзбекистон Қаҳрамони” олий унвони билан мукофотланган эди.\nМоҳир педагог, меҳрибон устоз, самимий ва камтарин инсон Мавлуда Исматованинг хотираси қалбларимизда доимо сақланиб қолади.\nА.Арипов, У.Иноятов, Т.Азларов


Малакали бухгалтерларнинг маоши оширилди – UzFK\nПрезидентимизнинг жорий йилнинг 27 октябрида қабул қилинган “Ўзбекистон Республикаси Президентининг айрим ҳужжатларига ўзгартириш ва қўшимчалар киритиш ҳақида”ги Фармони Ўзбекистон фермер, деҳқон хўжаликлари ва томорқа ер эгалари кенгаши ҳузуридаги фермер хўжаликларига бухгалтерия ҳисоб-китобини юргизиш маркази учун янги имкониятлар эшигини очди.\nФермер хўжаликлари янада ривожланиши учун уларда аввалом бор ҳисоб-китоб тизимини тўғри йўлга қўйиш лозим. Бу ишларни талаб даражасида олиб бориш учун эса ҳар бир фермер хўжалигида малакали бухгалтерлар бўлиши керак.\nБу борада мулк эгаларига яқиндан кўмак бериш мақсадида фермер хўжаликларига бухгалтерия ҳисоб-китобини юргизиш марказлари ташкил этилган эди. Уларда уч минг нафардан ортиқ бухгалтер хизмат кўрсатиб келаётган эди.\nЎтган йили энг кам иш ҳақи тўлашни базавий миқдорга ўзгариши ана шу бухгалтерларнинг маошини кескин камайиб кетишига сабаб бўлди. Натижада мингдан ортиқ ҳисобчилар бошқа ишга ўтиб кетди.\nЯнги фармон билан уларнинг ойлик иш ҳақи икки миллион етти юз мингга етади. Бу эса бухгалтерларнинг моддий манфаатдорлигини оширади.\nNext Ойлик маоши кредит тўловларига, ҳам оила эҳтиёжларига ҳам етади


Ҳақсизликнинг аччиқ қисмати\nФуқаролар урушида эришган ғалабаларидан мағрурланиб, жаҳон инқилоби васвасасига тушган совет Русияси қонли тиғини Шарққа қаратди. Дастлаб, халқаро меъёрларга зид равишда, 1920 йил февралида Хива хонлиги тугатилди ва советлаштирилди. Шарққа элтадиган муҳим стратегик макондаги Бухоронинг мустақил яшаши ҳам совет Русиясига ёқмади. Натижада, Туркистон фронти қўшинларининг қўмондони Михаил Фрунзе Бухорога қарши ҳарбий ҳаракатларни тезлаштиришни сўраб, 1920 йил 31 июлда Ленинга қуйидаги мазмунда телеграмма жўнатди:\n"...Бухоро амири бизга қарши зўр бериб урушга тайёрланмоқда. У Афғонистон билан ҳарбий иттифоқ тузди. Амирлик шу тариқа яшаб турса, бизнинг Шарқдаги сиёсатимиз қўл-оёқсиз қолади. Туркистон фронти Ҳарбий-революцион кенгаши, Турккомиссия ва ўлкадаги бошқа ҳукумат ташкилотлари амирлик масаласини яқин кунларда ҳал қилишга келишиб олди. Бу соҳада қуйидаги тайёргарлик ишлари амалга оширилди:\n- 1200 кишилик Бухоро қизил армиясини ташкил этиш ишлари охирига етказилди;\n- ҳукумат таркиби тузиб чиқилди. Барча органлар ва идораларга лойиқ кишилар танланди.\nАмирликни тугатишда қизил қўшинлар асосий вазифаларни бажаришга тайёр. Бухоронинг халқаро вазияти ҳам яхши эмас. Жамол пошо билан суҳбатдан шу нарса аниқландики, Туркия томони амирликни тугатишга қарши эмас. Омонуллахон эса Афғонистондаги ички кураш билан банд бўлгани учун Бухорога ҳеч қандай ёрдам бера олмайди. Эрон масаласига келсак, у ердаги ишларни бизнинг дипломатларимиз ҳал қилади. Шуларни ҳисобга олиб, қулай фурсатдан фойдаланиш учун, марказ рухсат берса, 20 августларда ҳал қилувчи ҳаракатларни бошлаймиз" (П.А.Шевоцуков. "Страницй истории Гражданской войнй". М., 1992, стр. 180-181). Туркфронт қўмондони М.Фрунзе, аъзолари В.Куйбишев, Ю.Ибрагимов".\nШуни кутиб тургандек, РСФСР Қуролли кучлари Бош қўмондони С.Каменев ва Бош штаб бошлиғи томонидан "рухсат берилсин" деган жавоб келади. Бундан руҳланган Михаил Фрунзе 1920 йил 12 августда амирликка барҳам бериш мақсадида тўрт гуруҳдан иборат ҳарбий корпус тузишга буйруқ беради. Бу Чоржўй, Когон, Каттақўрғон ва Самарқанд гуруҳлари бўлиб, барчаси ягона Самарқанд-Бухоро фронтига бўйсундирилади. Мазкур фронтнинг шахсий таркиби қуйидагича эди: 7 минг пийода, 2,5 минг отлиқ аскар, 5 та оғир тўп, 35 та енгил тўп, 206 замбарак, 5 бронепоезд, 5 бронеавтомобил ва 11 аэроплан (Воэнно-исторический журнал, №10, 1940; стр. 72).\nАмир армиясида 16 минг сарбоз бўлиб, сафарбарлик эълон қилинса, 27 минг сарбоз тўплаш мумкин эди. Бу қўшинда 55 та эскирган тўп ва 12 пулемёт бор эди (Х.Ш.Иноятов. Народи Средней Азии в борбе против интервентов и внутренней контрреволютсии. М., 1984, стр. 345). Кучлар нисбатига қараганда амир қўшини сон жиҳатдан кўпроқ бўлса-да, техник ва ҳарбий маҳорат бобида Қизил армия устунлиги аён эди. Чунки Бухоро сарбозларига мутлақо нотаниш зирҳланган автомашиналар, поездлар ва аэропланлар феодал амир армиясига қарши турар эди.\nШу тариқа мустақил Бухоро амирлиги тақдирини қуролли йўл билан ҳал қилишга киришилди. Бу орада - 16-18 августда Чоржўйда БКПнинг ИВ съэзди бўлиб ўтди. Унда 110 делегат иштирок этди ва мутлақ кўпчилик овоз билан съезд буржуа партиялари тарқатиб юборилгани ҳамда амирга қарши қўзғолон кўтариш тўғрисида қарор қабул қилди. Болшевикларнинг усталик билан ўйлаб топган режалари амалга оша борди. Тарихда "ялпи қўзғолон" деб ном олган ҳаракат 23 август куни бошланди. Бешим Сардов бошчилигидаги ёлланган туркман отлиқлари ёрдамида эски Чоржўй ишғол қилинди. 100 дан ортиқ бек амалдорлари асир олинди. Беклик хазинаси қўлга киритилиб, бу бойликлар дарҳол Чоржўй ревкоми ва янги ҳокимияти қўлига ўтди. Бек эса қочиб кетди. Келишилганидек, шу куни Чоржўй ревкоми "бутун Бухоро халқи" номидан ёрдам сўраб Туркистон фронтига мурожаат қилди. Олдиндан тайёрланган режа бўйича Туркистон фронти қўмондони Фрунзега шундай "оқловчи" ҳужжат зарур эди.\nЧоржўй ревкомининг мурожаатини олган қўмондон 1920 йил 25 августда 3667-рақамли мутлақо махфий буйруқни эълон қилди: "Бухоро халқига инқилобий ёрдам бериш мақсадида Самарқанд-Бухоро фронти 28 август кечгача ҳарбий ҳаракатларни бошласин. Асосий кучлар Эски Бухоро атрофига тўплансин...\nБуюраман: Эски Бухоро эгаллансин. Душман кучлари шимоли-шарққа улоқтириб ташлансин. Сўнг Чоржўй, Когон, Каттақўрғон гуруҳлари ҳамкорлигида душманнинг Вобкент, Ғиждувон, Ванғозе ва Баҳоуддиндаги кучлари тор-мор этилсин. Туркфронт қўмондони М.В.Фрунзе".\nБуйруққа асосан тузилган 4 гуруҳнинг ҳар бирига алоҳида-алоҳида ҳарбий вазифа юклатилган эди.\n1. Самарқанд гуруҳи - 29-30 августда таркибида З-Туркистон ўқчи полки, 1-Туркистон отлиқ дивизияси, алоҳида Туркистон отлиқ бригадаси, инженерлар ротаси ёрдамида Шаҳрисабз-Китоб йўналишида ҳаракат қилиб, Қашқадарё воҳасига чиқиши, Қарши ва Ғузорни эгаллаши керак.\n2. Каттақўрғон гуруҳи - шу кунлари иккинчи интернационал кавалерия полки билан Хатирчи ва Зиёвуддин шаҳарларини ишғол этиши лозим.\n3. Чоржўй гуруҳи - таркибида 4-ўқчи полк, 8-ўқчи полкнинг бир баталони, артдивизия, отлиқ дивизия ва туркманлар отряди ёрдамида 29 август куни эрталаб соат 4.00 да Чоржўйни эгаллагандан сўнг Бухоро-Термиз ва Амударё чизиғини кузатиб, Афғонистон чегарасини назорат қилиши зарур.\n4. Асосий вазифа Когон гуруҳи зиммасига тушди. Унинг таркибида Янги Бухоро (Когон) ва Қарши гарнизони, 4-отлиқ полк, 1-шарқий мусулмон полки ва 7-ўқчи полк бўлиб, гуруҳга Эски Бухоро қалъасини эгаллаш вазифаси юкланган эди.\nОперациянинг ўта махфийлигини таъминлаш мақсадида 27 августда Михаил Фрунзенинг 017-рақамли яна бир буйруғи эълон қилинди. Унинг мазмуни қуйидагича эди: "Каттақўрғондан Когонгача бўлган масофада юраётган эшелонларнинг барча ойналарига ғилоф тортилиб, фақат томдаги туйнуклар очилсин. Вагонларга РКП(б) вакилларидан бошқа ҳеч ким яқин келмаслиги ҳақида огоҳлантирилсин".\n29 августда 23-бронепоезд Когондан 14 км жануби-ғарбдаги Манғит қишлоғига келиб тўхтади. Соат бешларда вагонлардаги аскарлар тушиб, юкларни мўлжалланган омборларга жойлаштира бошлади. Аскарларнинг аксарияти қаэрга келганини ҳам билмас эди. Шу кундан эътиборан Когонга кириш йўллари очиқ бўлса-да, у ердан ҳеч ким чиқарилмади", деб хотирлайди шу воқэалар бошида бўлган дивизия қўмондони В.Клементев (Вопросы истории, №7, 1993; стр. 4).\nЭски Бухорони қўлга киритиш учун асосий зарбани Когон гуруҳининг чап қаноти Шайх Жалол ва Қоракўл дарвозалари орқали бериши керак эди. 29 август соат 9.50 да бронепоезддан туширилган десант Обшор қишлоғини эгаллаб, Шайх Жалол дарвозасига яқинлашди. 31 август куни 10-, 5- ва 12- Туркистон ўқчи полклари, 4-полк, 28-бронепоезд, 53-автобронеотряд ва оғир артиллерия батареяси Қарши дарвозасига келиб тўхтади.\nҚарши дарвозаси яқинидаги темир йўлда турган 28-бронепоезд шаҳарни шафқатсизлик билан ўққа тутди. Шаҳар ўт ичида қолди. Фақат августнинг охири - сентябр бошларида Бухоро шаҳрига 12 минг снаряд ва бир неча миллион патрон сарфланди (Война в песках. Под.ред. М.Горкого, И.Минца и Ф.Колесова. М., 1935, стр. 292). Бу кучлар билангина белгиланган вақтда шаҳарни олиш мушкул бўлгани сабабли уни ҳаводан туриб бомбардимон қилиш қарорига келинди ва 31 август куни Чоржўйдан 25 авиаотряд ёрдамга чақирилди. Улар келгунча 43-авиаотряд бомбардимонни бошлаб юборди. Учувчи Фаусекнинг хотирлашича, "Когон яқинидаги аэродром Туркистон тарихида мисли кўрилмаган бир томошани эслатар эди. Бу ерда самолётларнинг "Фарман", "Фарсел", "Сопвич", "Нюпор", "Баузен" ва "Албатрос" каби турларини кўриш мумкин эди".\nҚадимий Бухоро ана шу тариқа ҳам ердан, ҳам ҳаводан бомбардимон қилинди. Шаҳарнинг Қарши, Самарқанд дарвозалари остига порох (динамит) кўмиб, портлатиб юборилди. Қизил армия қўшинлари вайрон бўлган деворлар орқали шаҳарга кирди ва кўча жанглари бошланиб кетди. Шаҳар аҳолиси айниқса аэропланлар ҳужумидан ваҳимага тушди. Амир Олимхон Бухорони бутунлай вайрон бўлишдан сақлаб қолиш учун 31 августдан 1 сентябрга ўтар кечаси Моҳи Хоса орқали Ғиждувон томонга чекинди. Бундан хабар топган аксар бухороликлар ҳам она шаҳрини ташлаб амир орқасидан кетишга мажбур бўлди.\n1 сентябр куни қизил армия қисмлари шаҳарга кирди. Арк эгалланиб, ундаги бойликлар қўлга киритилди. Амирнинг қочишга улгурмаган онаси, синглиси, хотини, уч ўғли, қариндошлари ва амалдорлари асир олинди.\nАммо Бухоро фожиаси шу билан тугамади. Шаҳарни бомбардимон қилиш ва аҳолини талаш давом этди.\nШаҳар қамалининг бошида турган Н.Зиновев бундай хотирлайди: "Шаҳар асосан ёнғиндан ёмон зарар кўрди. Кўчаларда ўлик шунчалик кўп эдики, уларни йиғиштиришга улгуриб бўлмасди" (А.Ғафуров, У.Рашидов. Бухоро Халқ советлар жумҳурияти тарихидан лавҳалар /1920-1924/. Т, 1992, 10-бет).\n"Бухоро халқ инқилоби" ниқобидаги бу босқинчилик натижасида шаҳар уч кун мобайнида 11 аэропландан бомбардимон қилинди. Унинг бешдан бир қисми вайрон этилди (Вопросй истории, №7, 1993; стр. 42). Қуролсиз кексалар, аёллар ва болалар устидан "8 маротаба учиб ўтиб бомбардимон қилган учувчи Ласкин Қизил Байроқ ордени билан мукофотланди" (История гражданской войны в Узбекистане, Том ИИ. Т., "Фан", 1970, стр. 153).\nСовет аэропланлари 1-2 сентябр кунлари амирни қидириб топиш баҳонасида Бухоро атрофидаги қишлоқларни ва ажойиб обида - амирнинг ёзги саройи Ситораи Моҳи Хосани ҳам бомбардимон қилди. Бу жараённинг фаол иштирокчиси учувчи Фаусек аэродромга қўнгач, бундай деб мақтанган экан: "Биз Бухорони бомбардимон қилдик. Қадимий амирликни вайрон этдик. Хусусан, машур "Ажал минораси"га тушган бомба моҳиятан мутлақо бефойда бўлса-да, менга алоҳида завқ-шавқ бағишлади (Война в песках. Под ред. М.Горкого, И.Минца и Ф.Колесова. М., 1935, стр. 303). Иккинчи бир учувчи ўз ваҳшийлигини қуйидагича хотирлаган эди: "Қўлимда бомбани ушлаб пастга қарайман, ҳашаматли масжид... унинг гумбазини мўлжаллаб бомба ташлайман, гумбурлаб яксон бўлади... Кейинчалик менга "кум-пол" деб лақаб қўйдилар". Ана шу гувоҳлар эътирофиёқ Бухоро халқига "ёрдам"га келган армиянинг ҳақиқий башараси ва ниятини англаш учун кифоя қилади.\nЯна бир мисол. Бухородаги қизил аскарлар зўравонлиги ва таловини озми-кўпми очиб беришга уринган Туркистон инқилобий-ҳарбий бюро "учлиги"нинг аъзоси А.Машицкий 1920 йил сентябрининг бошида Бухорода кўрганларини Владимир Ленинга бундай баён этади: "Шаҳар маркази яксон қилинган, Регистон ёндирилган... Бухоро олингандан сўнг шиддатли ёнғин, мисли кўрилмаган талов ва кафандўзлик бошланди. Регистон ертўлалари ва омборларидаги барча бойликлар таланган, ёнмайдиган каттакон сандиқлар бузилган... Таловда қизил армия иштирок этиб, мол-мулк ортилган икки эшелон Тошкентга жўнатилди". Бу муҳим ҳужжат Русия давлат архивларидан яқинда топилди.\nЯна таажжубланарли бир ҳол: Бухорони ер билан яксон қилишга буйруқ бериб, бойликларини талашга ва тинч аҳоли устига бомбалар ёғдиришга бош-қош бўлган Туркфронт қўмондони Михаил Фрунзе ҳамда реввоенсовет аъзоси Ю.Ибрагимов "Бухоро инқилобида фаол иштирок этгани учун" олтин қилич билан мукофотланади.\nХуллас, ўзи танг аҳволда қолган, ёрдамга муҳтож совет Русияси ана шундай ёрдам кўрсатиш ниқобида "бор-буди"ни Бухорога ташлади. Аслида эса, "...уларга Бухоронинг пилласи, тилласи, кумуши, пахтаси, ипак ва қоракўл териси керак эди" (Ф.Қиличев. Мустақилликнинг фожиали йўли. "Шарқ юлдузи", 1992, 7-сон, 151-бет).\nБолшевиклар Октябр тўнтаришидан сўнг чор Русиясидан мерос қолган 1 миллиард 64 миллион 300 минг олтин сўмга эга эди. Бу маблағдан Брест сулҳи бўйича Германияга 812,5 миллион олтин сўм тўланди. Хазинанинг 235,5 миллион сўми адмирал Колчак қўшинлари томонидан ўлжа олинди. Қолган 575,5 миллион сўм пул инқилобни қутқариб қолишга урвоқ ҳам бўлмас эди. Бухоро хазиналарига интилишнинг бош сабаби шу бўлса ажаб эмас. Осиё ва бутун жаҳондаги машур шаҳар - Бухорои шариф бундай шафқатсиз бомбардимон қилиниши, минора, мадраса ва мақбараларининг вайрон этилиши Москвадаги раҳбарлар томонидан ҳар тарафлама рағбатлантириб турилди. Туркфронт қўмондони Михаил Фрунзенинг 1920 йил 3 сентябрдаги буйруғи ҳам фикримизни тасдиқлайди: "Барча озиқ-овқат захиралари (нон, ғалла, гуруч, ем-хашак), амир армиясини таъминловчи бекларнинг ҳарбий ва озиқ-овқат омборлари тезда Туркистон фронти ҳисобига ўтказилсин. Эгалланган қурол-аслаҳа ва бинолар Туркфронт мулки деб эълон қилинсин... Қўлга киритилган Аркдаги барча бойликлар қаттиқ назорат этилсин. Бирорта темир сандиқ ва халталар (қоплар) очилмасин. Барча олтин ва қимматбаҳо буюмлар рўйхатга олиниб, муҳрланган ҳолда тезда Самарқанд банкига топширилсин" (ЎзРМДА, 46-ф., 1-рўйхат, 81-иш, 1-бет).\nБухорода қарийб 15 сентябргача давом этган таловларни ўз кўзи билан кўрган Турккомиссия вакили Г.Сафаров эътирофича, "Бухорога келган рус қўшинлари ва қизил гвардиячилар энг аввало талончилик ва зўравонлик билан шуғулланди. Улар дуч келган ҳамма нарсани талади" (Г.Сафаров. Колониалная революция (Опйт Туркестана). М., 1921, стр. 80).\nБу воқэаларнинг бевосита гувоҳи бўлган Бухоро босқини раҳбарларидан Г. Зиновев қизил армиянинг очкўзлиги ҳақида Москвага қуйидагича ҳисобот юборган эди: "Уч кунлик таловдан сўнг Эски Бухоро катта зарар кўрди, амир қалъаси ўмарилди, кўп олтин ўғирланди" ("Навқирон Бухоро". 1992 йил, 14 август).\n"Инқилоб"нинг дастлабки кунларидаги талон-тарож натижасида қўлга киритилган бойлик: олтин, кумуш, қимматбаҳо буюмлар ва қоракўлтери киплари 14 вагонга жойланиб, тўғри Москвага жўнатилди.\nБу бойликлар-ку саноқли шахсларга тегишли эди. Кексаларнинг ҳикоя қилишича, Бухоро шаҳри ва бекликлардаги минг-минглаб бадавлат кишиларнинг ота-мерос мулки ҳам шу тариқа ҳақсиз тортиб олинган. Бундан ташқари, Бухоро амири, беклари ва бойларининг мулки махсус фармон ҳамда буйруқлар асосида мусодара қилинган.\nГувоҳлар маълумотига кўра, "Амир хазинасини талаш жараёнида қизил аскар ва командирлар олтину кумушлар устида юриб, қадимги қимматбаҳо санъат буюмларини ўғирлаган" ("Вопросй истории", №7, 1993, стр. 51).\nВЧКнинг Туркистондаги вакили Ян Петерс 1920 йил сентябрда Владимир Ленинга қуйидагича ёзма ахборот юборган эди: "Бир неча кун олдин мен Бухоро группасининг собиқ қўмондонини қамоққа олдим. Чунки тинтув чоғида ундан бу ерда талаб олинган бир қоп олтин қуймаси, тилла буюмлар, пул ва кумуш топилди. Назаримда, Бухоро юриши юзасидан алоҳида текширув комиссияси ташкил этиб, бу тартибсизликларни аниқлаб чиқиш лозим".\n"Бухоро инқилоби"дан бир неча кун ўтгач Москвага жўнаган Туркистон фронти қўмондони поездининг ВЧК ходимлари томонидан тинтув қилиниши ана шу ахборот самараси бўлган дейиш мумкин. Бу масала 1920 йил 25 сентябрида Туркистон Республикаси ҳукумати доираларида ҳам муҳокама қилинган. 1920 йил 7 сентябрда Бухоро Республикаси мулкини ҳисобга олиш ва қўриқлаш комиссияси тузилади. Комиссия сентябрнинг бошларида ўз вакилларини Чоржўй, Кармана, Зиёвуддин, Хатирчи, Шаҳрисабз, Китоб, Термиз, Ғузор ва Чироқчига юбориб, қочиб кетган бекларнинг мулкини мусодара қилади (ЎзРМДА, 46-ф., 1-рўйхат, 7-иш, 6-бет).\nШаҳрисабзни эгаллаган қизил аскарлар у ерда катта миқдордаги олтинни қўлга киритган (Боэвой пут Туркестанского воэнного округа. М., 1959, стр. 133). Бундан ташқари, пахта захиралари, жун, ипак, қоракўлтери, қуритилган мевалар ҳам мусодара қилинган. Бухоро чегаралари тўлиқ Русия қўшинлари билан қўриқланиши белгиланган. Ҳатто махсус буйруқда "Ҳозирги кунларда Бухоронинг ўз қўшинлари бўлмагани сабабли республика чегараларини Русия армияси қўриқлаб туради", дея таъкидланган (УзРМДА, 1-рўйхат, 2-иш, 32-бет). Бу, албатта, сиёсий найранг, бошқача айтганда, мустамлакачиликнинг янги кўринишидан бўлак нарса эмас эди.\nШу тариқа Бухоро жаҳондан ажралиб, болшевиклар исканжасига тушди. Кўз кўриб қулоқ эшитмаган бу "инқилоб" Бухоро халқига катта моддий зиён етказди. Бухоро маънавий жиҳатдан ҳам бениҳоя зарар кўрди. Айниқса, масжид-мадрасаларнинг вайрон этилиши, бузилмай қолганларининг эса қизил қўшин отхоналарига айлантирилиши, муқаддас китобларнинг оёқости қилиниши советлар сиёсати аввал-бошданоқ адолатсизлик асосига қурилганидан далолат беради. Бу тузумнинг бор-йўғи етмиш йилда чок-чокидан сўкилиб кетгани ҳам ҳақсизликнинг умри қисқа экани хусусидаги аччиқ, лекин ҳаққоний хулосага олиб келади.\n«Тафаккур» журналининг 2007 йил, 4-сонидан олинди.


ИШОНЧИМНИ ҚАЙТИБ БЕРИНГ... - blog.xabar.uz\nИШОНЧИМНИ ҚАЙТИБ БЕРИНГ...\nМухтасар бир нима дейишим қийин. Яхшиси, эринмай ўқиб кўринг. Афсус қилмайсиз.\nБекатда автобусдан тушгач, ишхона тарафга юрдим. Қаршимдан ўзимизнинг қишлоқ аёлларидек одмигина, содда кийинган, юз-кўзлари шаҳарлик эмаслигини далиллаб турган ўрта ёшлардаги аёл чиқиб, йўлимни тўсди.\n— Укажон, яхшимисиз? Ярим соатдан кейин поездим жўнайди. Шунгача вoкзалга улгуришим керак. Агар имкониятингиз етса, автобусда вокзалгача боришимга бироз пул бериб туринг! Телефон рақамингизни ёзиб олай, уйимга борибоқ шу пулни ортиғи билан «Paynet»дан қайтараман.\nАвтобусда юриш учун бир марталик чиптага яраша пул узатдим. Телефон рақамимни сўраганида, шарт эмаслигини, бехижолат манзилига кетаверишини айтиб, хайрлашдим. Рўпарамдаги йўлакнинг охиридан мен томон келаётган нотаниш киши нималардир деб қўлини силкитди. Бояги аёлни чақирмоқчимикан, деб ортимга қарадим. Аёл аллақачон муюлишдан ўнгга бурилиб, кўздан ғойиб бўлганди. Орамиздаги масофа яқинлашгач, йигит дабдурустдан:\n— Ака, пул бердингизми? — деди.\n— Ҳа, бердим. Тинчликми? — дедим таажжубим ошиб.\n— Узоқдан шунча бақириб, қўлимни силкитсам ҳам эътибор бермадингиз-е! Ака, бундайларга пул берманг! Ҳар куни шу йўлдан юраман. Бояги аёлни анчадан бери кузатаман. Йўловчилардан поездига етиб олиши учун йўл пули сўрайди. Сиздан ҳам сўрабди, — деди аёл кетган томонга қараб. Ярим соатдан бери ўндан ортиқ одамдан шу баҳонада пул олганини кўрдим. Шулардан тўрттасини тўхтатиб гаплашдим. Ҳаммаси бир хил гапни айтди. Ўтган ҳафта мен ҳам вокзалга кетиш “операцияси”ни эшитиб, пул бергандим. Майли, ака, ҳушёр бўлинг, энди. Ҳар кимга ҳам ишонаверманг!\nИшхонага келгунча аёлни шунга мажбурлаган сабабларни ўзимча чўтладим, шароити оғирдир-да, деб оқлашга уриндим. Орадан икки-уч ҳафта ўтди. Қиш барвақт келганидан ҳамма бир кунда иссиқ кийимга ўралди. Ҳаво нам, аччиқ совуқ юз-кўзни аямай чимчилайди. Ишлар кўплигидан ишхонага барвақт бориш, топшириқларни ҳаялламай бажариш керак. Лекин узун автобуснинг имиллашидан жаҳлим чиқади. Уловдан тушгач ерости йўлига қараб юрдим. Ўтиш йўлининг зиналарига оёқ босганимда ортимдан бир аёл нимадир сўради. Тўхтаб, эшитмаганимни айтиб, гапини такрорлашини сўрадим.\n— Ука, темир йўл вокзалига қандай боради бу ердан?\n— Агар автобусда бормоқчи бўлсангиз ҳув анави бекатда тўхтайдиган автобусларнинг кўпи боради. Метрода бўлса, йўлнинг нариги томонидан метрога тушиб, «Тошкент» бекатидан чиқасиз.\n— Раҳмат, ука. Ҳа, яна бир нарса сўрасам, имкониятингиз етса, вокзалгача боришим учун пул беролмайсизми? Ярим соатдан кейин поездим жўнайди-да. Уйга етиб боришим билан телефонингизга ташлаб юбораман. Ишонинг, укажон, албатта қайтараман.\nМиямда чақмоқ чаққандек бўлди. Қаршимдаги аёлга унчалик эътибор бермабман, яхшилаб қарасам, ўтган сафар кўпчиликни лақиллатиб, поездига кечикаётган “йўловчи”. Ё мени танимади ёки бу баҳона аллақачон одатга айланганидан уятни четга сурган. Жаҳлимни босишга уриниб дедим: — Сиз ҳали ҳам шу ердамисиз? Қишлоғингизга кетмадингизми? Мени танимадингиз, чоғи? Ўтган гал ҳам поездингизга кечикмаслик учун йўл пули олгандингиз. Одамлар нега бир-бирини алдайверади-а?\nШошаётганим, кейин аёл кишига қаттиқ гап айтишдан чўчиб, зиналардан юқорилаб кетдим. Бу сафар аёлни оқлаш учун ҳеч бир сабаб топмадим.\nГулсиной момо поезддан тушиб, шаҳарнинг гавжум бекатига келганида кун пешиндан оққанди. Одамлардан сўраб-суриштириб, чоли даволанаётган касалхонани топди. Озиб, ранглари қочган чоли бир бурдага айланиб, чойшабга ўраниб ётибди. Кириб кўрди, қишлоқдагилардан гапирган, янгиликларни айтган бўлди. Бобонинг кампирига ичи ачиди. Агар қисматимизда фарзанд кўрмай ўтиш ёзилмаганида, шугина тоғларни орқалаб йўл босмасди, янаям сабр-садоқатига балли, олтмиш икки йилдан бери турмуш ғалваларини биргалашиб татиб келаяпти-я, дея чуқур хўрсинди.\nГулсиной момо хонадан чиқиб даволовчи-шифокорлар билан гаплашди. Уларнинг айтишича, Козим бобонинг аҳволида ўзгариш сезилмаётганмиш. Отахоннинг қарилиги, камқувватлиги сабаб экан. Момо чарчаган кўзларини доктор ёзиб берган дори-дармон рўйхатига тикканча касалхонанинг узун йўлагида туриб қолди. Кеча почтачи бериб кетган пенсиясини рўмолчасига маҳкам тугиб, дорихонага беҳол юрди. Ичкари гавжум, хийла шовқин. Гулсиной момо бироз шошди: назарида чолини тузатадиган дорилар тугайдигандек бўш пештоққа ҳовлиқиб яқинлашди. Сотувчига қоғозни тутқазди. Қоғозда камдек кўрингани билан момонинг олдига тоғдек дорилар уюлди. Ҳисоб-китобини тугатган йигит суммани айтди. Момо рўмолчасига ўраган пулларининг ҳаммасини узатди. Сотувчи пулларни санагач, яна минг сўм етмаётганини айтди. Гулсиной момо ҳамма чўнтакларини пайпаслади, саккиз юз сўми қолибди. Хижолатдан қизарган кампирни кузатаётган сотувчи йигит пулни олиб, қолганига розиман, деди. “Инсофлилар ҳам анча-мунча-я”, деб қувониб дорихонадан чиққан момо касалхонага шошди.\nКеч кирди. Козим бобони тинчлантириб, хайрлашган момо темир йўл вокзалига қатнайдиган автобуслар бекатига келиб турди. Қўлини чўнтагига солиб, ундан елим халтага ўралган поезд билетини олиб, бошқа чўнтагига солди, кўнгли хотиржам тортди. Шунда бор пулини дори учун сарфлаганини эсладию, юраги ғашланди — энди қандай кетади? Касалхонага қайтай деса, чолида ҳам пул йўқ, устига устак бекатдан касалхонагача масофа хийла узоқ. Атрофга аланглаб, нарироқда кетаётган йигитдан йўлга етгулик ҳақ сўрашни мўлжаллади. Йўловчи йигитга яқинлашиб, чолининг касалхонадалигини, бор пулига дори олганини, чиптаси бору, лекин поездигача етишга пули қолмаганини, қишлоғига бугун қайтиши кераклигини — ҳаммасини тушунтирди.\nМомонинг гапларини эшитиб, йигитнинг авзойи бузилди, совуқдан гезарган лаблари янада кўкарди, тишларини асабий ғижирлатди, қовоқларини уйди. Кейин ҳеч нарса демай, кетиб қолди.\nЙигит шу куни ишхонасига бориб, ҳамкасбига бугуннинг ўзида икки аёл ундан бир хил сабаб билан йўлкира сўраганини, биринчи аёлни аввал ҳам учратганини, ўшанда аёлга ишониб, пул берганини айтиб, “Одамларга ишониш-ишонмасликни ҳам билмайсан-а?” деганича юмушига шўнғиди.\n3.5 Мақсуд Саломов 11/05/2018


15:16 12.02.2020 (Янгиланган 15:18 12.02.2020) Ҳавола олиш\nЯнги "Тошкент-Шарқий" аэропорти келаси йилдан ишга тушади ва Тошкент халқаро аэропортига йўловчи оқимини оширишда кўмак беради.\nТОШКЕНТ, 12 фев — Sputnik. Uzbekistan Airports АЖ вакили Равшан Исмоилов хабар беришига кўра “Тошкент-Шарқий” халқаро аэропорти қурилиши айни дамда илдам қадамлар билан амалга оширилмоқда ва у келгуси йилда ишга тушади, Sputnik мухбири хабарига асосан.\n“Бу ўзининг йўловчи ва юк терминалига эга бўлган тўлақонли аэропорт бўлади. Уни Тошкент аэропорти билан бирлаштириб хаб сифатида фойдаланиш режалаштирилмоқда. Парвозлар ва йўловчилар сонини оширишда Тошкент халқаро аэропортига “Тошкент-Шарқий” аэропорти ёрдам беради”, - дейди Равшан Исмоилов.\nUzbekistan Airports вакили сўзларига кўра, Ислом Каримов номидаги Тошкент халқаро аэропорти келажакда Тошкент шаҳридан ташқарига кўчирилиши мумкин. Янги аэропорт Тошкентдан 30-35 км узоқликда, Ангрен ёки Чиноз томонида қурилиши режалаштирилган.\nМаълумот учун, "Тошкент-Шарқий" аэродроми ўрнида замонавий аэропорт барпо этиш ҳақида 2018 йилда Вазирлар Маҳкамасининг қарори қабул қилинган эди. Янги аэропорт қурилиши учун нафақат эски "Тошкент-Шарқий" аэродроми ҳудуди, бинолари ва ускуналари балки Мудофаа вазирлигининг 94 ва 122-ҳарбий шаҳарчалари, шунингдек "Тошкент механика заводи" АЖнинг бинолари ҳамда иншоотлари ва тегишли ҳудуди билан ажратилган эди.


НЕГА ЎҒИЛЛАРИМИЗНИ ҚИЗЛАРИМИЗГА ҚАРАГАНДА КЎПРОҚ ЭРКАЛАЙМИЗ? • NeMolchi.uz\nBosh sahifa Jabrlanganlarga maslahat НЕГА ЎҒИЛЛАРИМИЗНИ ҚИЗЛАРИМИЗГА ҚАРАГАНДА КЎПРОҚ ЭРКАЛАЙМИЗ?\nНЕГА ЎҒИЛЛАРИМИЗНИ ҚИЗЛАРИМИЗГА ҚАРАГАНДА КЎПРОҚ ЭРКАЛАЙМИЗ?\nКўпчилик ота-оналар ўғил фарзандларига кўпроқ ён босишини ҳеч сезганмисиз? Тўполон қилсаям, айб иш қилса ҳам, тойчоқ болангизга баҳона тайёр: «ахир ўғил болада». Уларни уй юмушларига кўп ҳам солишавермайди, аммо қизлар рўзғор ишларига жуда эрта киришиб кетади. Нега шундай экан-а?\nҚизиғи, ота-оналар ижтимоий тармоқларда кўпроқ ўғиллари ҳақида пост ёзади, шунга яраша бу постлар кўпроқ лайк йиғади. Бу тадқиқотчиларнинг хулосаси. Бунинг учун олимлар «ВКонтакте» ижтимоий тармоғида 18-50 ёшдаги 600 минг нафардан ортиқ фойдаланувчилар орасида тадқиқот ўтказишди.\nВолидасининг “эркатойи”, суюкли ўғиллардан бири фойдаланувчи Иззат Аҳмедов оиласидаги ҳолатни шундай сўзлаб беради.\n«Синглимга роса раҳмим келарди»\n«Онам бизни ёлғиз катта қилган. Дадам билан эрта ажралишган, у пайтда мен беш ёшда, синглим эса атиги бир неча ойлик эди. Албатта, онамга осон бўлмаган. Онамнинг елкасидаги рўзғор юкини мен ҳам енгиллаштиришим кераклигини эрта тушуниб етганман. Шу билан бирга синглимга қараганда, менга кўпроқ эътибор ва ғамхўрлик кўрсатилаётганини ҳам сезиб яшаганман. Онам қорним тўқ, устим бут бўлишига қаттиқ эътибор берарди. У менинг тимсолимда суянчиқ, таянчни кўргани учунми, ҳар томонлама қўлларди.\nСинглим мактабга боришни бошлаганида, онам уни қаттиқ тергар эди, ўқувчи сифатида мени намуна қилиб кўрсатарди. Афсуски мен унчалик ҳам намуна бўлолмасдим. Ҳар доим сувдан қуруқ чиқиб кетардим. Синглим менга қараганда кичик бўлса ҳам, уй юмушларини кўпроқ бажарарди. Сал катта бўлганида эса онам синглимга мен ҳақимда қайғуриш вазифасини юклади, акангни кийимларини юв, дазмолла, овқат тайёрлаб бер, орқасидан йиғиштир. Синглимга раҳмим келган дамларда, унга ўзим ёрдам берардим.\nБугун ўзим оила қурдим, онамга меҳрим чексиз. Уни ҳеч қачон айбламайман, сабаби волидам бизни ёлғиз ўзи оёққа қўйди. Балки отам бермаган меҳрни у бутун умр мендан излаб яшар…»\nАёллар меҳр танқислиги ўрнини тўлдиришни истайди\nПсихотерапевтларнинг фикрича, ўғил болаларга бўлган ортиқча эътиборни оталар эмас, айнан оналар кўпроқ шакллантиради. Бундай ҳолат, айниқса тўлиқ бўлмаган оилалар ёки оилада отанинг ўрни суст бўлганда учрайди. Мутахассислар қиз бола билан ўғил боланинг тарбиясида ўзига хос жиҳатларни келтиришади. Оилавий тизимда қиз бола учун онанинг ўрни, ўғил бола учун онанинг ўрнига қараганда фарқ қилади. Чунки бола эрта ёшидан ўз жинсдоши бўлган ота-онадан бирига ўхшашга интилади. Қарама-қарши жинс вакили бўлган ота-онаси билан эса муносабатлар ўрнатишга ҳаракат қилади. Шу орқали у бўлғуси ҳаётга тайёргарлик кўра бошлайди, қарама-қарши жинс вакиллари билан мулоқотга ҳозирлик кўради.\nЎғил болалар ўзини отаси билан таққослаши жуда муҳим. Шу тарзда улар муносиб эркак бўлиб улғайишни ўрганади. Ота-онасининг муносабатларини кўриб, андоза олади. Аслида ҳари икки ота-она ҳам ўғил боланинг ҳаётида тенг ўринга эга. Лекин шундай оилалар борки, уларда ота-оналардан бирининг тимсоли болага ёқмайди. Бузилган тартиб ёки ота-оналар орасидаги мураккаб муносабатлар болага мослашишга ундайди, яъни бола ҳаётда ўзига хавфсиз ролни танлайди. Агар оилада эр ёки хотиннинг ўрни сезилмаса, мажбуриятлар айнан ўша ота-онанинг жинсдоши бўлган фарзанд зиммасига юкланади. Бу эса фарзандга жароҳат етказиши мумкин бўлган омил. Тўлиқ бўлмаган оилаларда ўғил фарзанд жуда эрта улғайишига тўғри келади. Афсуски бола бунга тайёр бўлмайди. Лекин бундай ҳолатнинг яна бошқа томонлари ҳам бор: масалан, ҳукмронлик ва мавқега эрта эришиш.\nТарихга бир назар ташлаб қўйиш ҳам ҳалақит қилмайди. Бир эсланг, азалдан жамиятимизда ўғил туққан онанинг обрўси доим баланд бўлиб келган. Ўғил фарзандли бўлган аёл ҳурматга сазовор эди. Узоққа бориб ўтирмаймиз, ҳозирги кунда ҳам бу масала кўндаланг бўлиб турибди. Лекин бу ҳақда келгуси сафар гаплашамиз.\nЯна бир сабаб, аёл истайдими йўқми жуфтидан кўрмаган меҳрни ўғлидан кўришни истайди. Шу тариқа меҳр етишмовчилиги ўрнини тўлдиришни хоҳлайди: ўғли мисолида ўзи орзу қилган эркакни тарбия қилишга ҳаракат қилади, бундай оналарнинг наздида келажакда бу ўғил барча орзу-ниятларини амалга ошириши шарт. Ушбу ниятни йўқотиш аёл учун ҳаёт-мамот масаласига айланади. Қарабсизки, қайнона-келин муаммоларининг бир илдизини шу ердан топиш ҳам мумкин. Мақсад битта, ўғилни ўзига боғлаб олиш орқали, Фармонбиби каби шохсупанинг энг баландида жойлашиш.\nСўзимизни мухтасар қилиб, ота-оналарга айтадиганимиз, ўғилми, қизми, иккиси ҳам фарзанд. Мана шу энг асосий муштарак жиҳат. Меҳрингиз уларнинг ҳар иккисига ҳам бирдек етсин. Муҳаббатингизни бўлак қилиб, бирининг қалбини асло жароҳатламанг. Акс ҳолда бу бўлғуси муаммоларга сабаб бўлиши аниқ.


Ташкилотимиз корпоратив карточкадан фойдаланиб, тез-тез хусусий тадбиркорлардан улгуржи бозорда хўжалик эҳтиёжлари учун товарлар: кир ювувчи ва тозаловчи воситалар, латталар, супургилар, челаклар, лампочкалар, стартерлар ва ҳоказоларни харид қилади. Бизга чек беришади, бироқ товарлар ва нархлар қайд этилган юкхат олмаймиз. Бундай ҳолда ҳисоб қандай юритилиши керак? Текширув чоғида муаммолар бўлмайдими?\n– Товар-моддий бойликлар якка тартибдаги тадбиркорлардан ҳақи корпоратив карта бўйича тўланган ҳолда сотиб олинганда, агар терминал чекида харид қилинган ТМБларнинг номи ва сони кўрсатилмаса, уларни кирим қилиш товар-моддий бойликларни харид қилиш далолатномаси (харид далолатномаси) бўйича расмийлаштирилади.\nДалолатнома корхона раҳбари тайинлаган комиссия томонидан тузилади, у раис ва ходимлар жумласидан бўлган бир нечта аъзодан иборат бўлади. Далолатномада товарларнинг номи, уларнинг ўлчов бирликлари, сони, нархи ва ТМБ харидига сарфланган умумий сумма кўрсатилади. Мазкур сумма комиссиянинг қарорига асосан ТМБ хариди учун масъул бўлган корпоратив карта сақловчисининг ҳисоботидан ҳисобдан чиқарилади. Далолатномага комиссиянинг барча аъзолари имзо чекадилар ва у корхона раҳбари томонидан тасдиқланади.\nҲисобдор шахс (корпоратив картанинг сақловчиси) уни ҳисобдорликка олган кундан бошлаб 10 кундан кечиктирмаган ҳолда корпоратив карта воситасида ишлатилган суммалар тўғрисида ҳисобот тақдим этиши шарт (Юридик шахслар томонидан миллий валютадаги корпоратив банк карталаридан фойдаланиш тартиби тўғрисида низомнинг1 7-банди). Ҳисобот ва харид далолатномасига терминалларнинг якка тартибдаги тадбиркорлардан олинган ТМБ учун ҳақ тўланганлигини тасдиқлайдиган чекларининг асл нусхалари илова қилинади.\n1МБ бошқарувининг АВ томонидан 18.04.2005 йилда 1470-сон билан рўйхатдан ўтказилган қарори билан тасдиқланган.


Россия АҚШ элчихонаси ходимини ҳибсда ушлади\nЎнгда: Россия Федерал хавфсизлик хизмати қўлга олингани хабар қилинган Райян Кристофер Фогл.\nАҚШнинг Россиядаги элчихонаси ходими Россия хавфсизлик хизматлари ходимларидан бирини АҚШ фойдасига ишлаш учун ёллашга уринганликда гумон қилиниб қисқа муддатга ушланиб қўйиб юборилди.\nСешанба куни Россия Федерал хавфсизлик хизматига кўра, ўзини Райян Кристофер Фогл, деб таништирган шахс бир кеча ҳибсда ушланган ва сўнгра АҚШ элчихонасига топширилган.\nФСБга кўра, қўлга олинган киши ёнидан “махсус техник мосламалар, Россия фуқароларини ёллашга доир ёзма қўлланмалар ва йирик миқдорда нақд пул чиққан”.\nХавфсизлик хизмати баёнотида айтилишича, қўлга олинган шахс АҚШ элчихонаси сиёсий бўлимининг учинчи котиби, деган “ёпирмоқ” остида ишлаган.\nАҚШ элчиси Майкл МакФол Россия ташқи ишлар вазирлигига чақиртирилган.\nМазкур хабар Вашингтон билан Москва Бостон портлашларидан сўнг хавфсизлик соҳасидаги ҳамкорликни кучайтиришга доир ўзаро ният билдириб турган бир пайтда пайдо бўлди.


Эрдўған Ғарбга қарши кескин баёнот билан чиқди - Yoshlar.com\nЭрдўған Ғарбга қарши кескин баёнот билан чиқди\nТуркия президенти Ражаб Тойиб Эрдўған ғарб давлатларини танқид қилди. Унинг айтишича, Ғарб Туркия учун ҳеч нарса қилмади. Мамлакат муаммоларни ўзи ҳал қилди ва энди бошқалар нима дейиши Туркияга қизиқ эмас. Бу ҳақда “Vesti.ru” ёзмоқда.\n“Агар 53 йилдан буён мамлакат Европа Кенгашига киролмай, остонада кутаётган экан, Туркия Ғарбдан яна нимани умид қилиши мумкин”, дейди Истамбулдаги тиббиёт университетида сўзга чиққан Эрдўған.\nПрезидентнинг айтишича, Туркия бўлиб ўтган воқеалардан хулоса чиқарган ва ўзи учун янги йўналишларни белгилаган.\nБундан ташқари, Эрдўған Халқ демократияси партиясининг депутатларини ҳибсга олинишига ҳам изоҳ берди. Унинг изоҳига кўра, бу иш Туркиянинг 2023 йилги мақсадлари доирасида амалга оширилган. 2023 йилда Туркия Республикасининг юз йиллиги нишонланади.\nМамлакат прокуратураси бир кунда Халқ демократияси партиясининг 12 нафар депутатини ҳибсга олган. Улар қаторида партия раҳбарлари Селахаттин Демирташ ва Фиген Юкседаглар ҳам бор.\nКейинроқ, яна саккизта депутат қўлга олинган. Бу ҳибсга олишлар Европа Кенгашидаги айрим кучли давлатларининг кескин танқидига учраган эди. Европарламент раҳбари Мартин Шульц бу ишлар Туркия ва ЕК ўртасидаги алоқаларнинг таранглашувига олиб келишини айтган эди.


08:18 / 15.02.2018\nЖанубий Африка Республикаси президенти, 75 ёшли Жейкоб Зума миллатга мурожаатида унинг лавозимидан олиниши масаласини ҳукмрон партия эмас, балки парламент ҳал қилиши кераклигини айтган, бироқ нутқи охирида ўз лавозимидан “дарҳол” кетишини эълон қилган.\n“Мен ишончсизлик билдирилиши ёки импичментдан қўрқмайман”, деб айтган Зума дастлаб телемурожаатида.\nБироқ 30 дақиқалик нутқи охирида ўз лавозимидан дарҳол кетишини маълум қилган.\nАввалроқ мамлакатнинг ҳукмрон партияси “Африка миллий конгресси” Зумага истеъфога кетишига 48 соат беришга қарор қилган. Партия раҳбарияти президентдан жавоб олмагач, Зумага ишончсизлик билдирилиши бўйича овоз бериш ўтказишини ва унинг ўрнига партия етакчиси ва ўринбосари Сирил Рамафосани тайинлашини айтган.\nОхирги вақтда партия давлат мулки сарфланиб юборилиши атрофидаги можаро сабабли мухолифатнинг босимини ҳис қилмоқда. Зума ўзига қўйилган барча айбловларни рад этган ва барча пул операциялари ортидан ҳукуматнинг махсус хизматлари кузатув олиб борганини таъкидлаган.\nЗуманинг президентлик муддати 2019 йилда якунланиши керак эди.\nЗуманинг вазифаларини вице-президент Рамафоса бажариб туради. У 15 ёки 16 февралда президент қасамёдини келтириши мумкин.\nЖАР президенти мамлакатда COVID-19нинг тўртинчи тўлқини бошланаётганини маълум қилди\nМутахассис омикрон-штаммнинг хавфлилигига баҳо берди\nЖАРнинг энг йирик шаҳри мэри йўл-транспорт ҳодисасида ҳалок бўлди\nЖАРнинг собиқ президенти Жейкоб Зума муддатдан олдин озодликка чиқарилди


Қирғизистон ҳукуматига қарши намойишчилар бугун Бишкекдаги ҳукумат биносини эгаллади.\nНамойишчилар Президент Асқар Ақаев истеъфосини талаб қилмоқда. Баъзи ахборот агентликлари хабарига кўра, Президент Ақаев мамлакатни тарк этган. Озодлик радиоси мухбири Жан Кристоф Поунинг Бишкекдан хабар қилишича, Қирғизистон ҳуқуқ-тартибот органи ходимлари пойтахт кўчаларида кўринмайди.\n“Мен ҳукуматга қарашли бино яқинида бўлдим. Аммо у ерда на милиция ходимлари ва на бошқа ҳуқуқ-тартибот органи вакилларини кўрдим.\nМарказга туташ кўчаларда бир неча милиция ходимини кўриш мумкин. Улар асосан йўл ҳаракати хавфсизлигини назорат қилмоқда. Улар ўзининг кундалик вазифасини бажарапти” – дейди Бишкекдаги Озодлик мухбири.\nЖан Кристоф Поуга кўра, ҳукумат биносига бостириб кирган намойишчилар кабинетларни титкилаган ва мебелларни деразадан улоқтирган.\nБугун эрталаб намойишчилар ва хавфсизлик кучлари ўртасида тўқнашув рўй берганидан кейин намойишчилар ҳукумат биносини эгаллаб олди. Намойишчилар давлат телевидениесини эгаллаб олди ва ҳозирда намойишлар телевидение орқали жонли кўрсатилмоқда.\nМухолифат раҳбарларидан бири, собиқ Бош вазир Қурманбек Бкиев парламент сайловлари қайта ўтказилишига ваъда бермоқда. У ҳуқуқ-тартибот органлари ходимларини норозилик намойишига қўшилишга чақирди.\nҒарб ахборот агентликлари маълумотига кўра, намойишчилар мухолифат раҳбарларидан бири Феликс Қуловни қамоқдан озод қилган.\nАйни пайтда, Қирғизистоннинг бошқа шаҳарлари, жумладан Жалолобод, Ўш ва Боткен шаҳрларида ҳам норозиликлар давом этмоқда.\nНамойишчилар Президент Ақаевнинг истеъфога чиқиши ва парламент сайловлари натижалари бекор қилинишини талаб қилмоқда.\nМарказий Осиё давлатлари Қирғизистондаги воқеаларга муносабат билдирмоқда.\nПайшанба куни Хитой ҳукумати Қирғизистонда ижтимоий барқарорлик ўрнатилишини умид билдирди. Хитой Ташқи ишлар вазирлиги матбуот вакили Лиу Жианчао Пекин расмийлари Қирғизистондаги воқеаларни диққат билан кузатиб бораётганини маълум қилди.\nТожикистон эса Қирғизистон билан бўлган чегарани мустаҳкамламоқда.\nТожикистон Ташқи ишлар вазирлигининг маълум қилишича, Душанбе расмийлари Қирғизистондаги воқеаларни чуқур хавотир билан кузатмоқда. Ташқи ишлар вазирлигига кўра, Тожикистон ҳукумати Қирғизистондаги воқеалар тинч йўл орқали бархам топишини хоҳлайди.\nҚозоғистон пойтахти Астанага сафар қилаётган Россия Бош вазири Михаил Фрадков Москва расмийлари Қирғизистонда муаммони хал этиш учун куч ишлатилишига қарши эканини билдирди.\nФрадковга кўра, Россия ҳукумати Қирғизистондаги келишмовчилик томонлар ўртасида мамлакат қонунлари доирасида хал этилишини хоҳлайди.


Пандемия баҳонасида олий таълимда нималар ўзгариши керак?\n13:02 / 11.09.2020\nҲуқуқшунос ва блогер Хушнудбек Худойбердиев Telegram'даги каналида эълон қилган мақоласида ҳозирги вазиятдан келиб чиқиб, олий таълимга оид қатор таклифларини илгари суради.\nКоронавирус пандемияси жуда кўп соҳаларда бўлгани каби таълим тизимида ҳам қотиб қолган стереотипларни парчалаб ташлади. "Бунинг иложи йўқ" дея қаршилик кўрсатилган кўп ишлар ўз-ўзидан амалга ошиб кетди.\nБиргина онлайн ҳужжат қабул қилиш тизимини мисол келтириш мумкин. Бакалаврга ҳам, магистрга ҳам, коллеж-техникумлардан тортиб мактаб-лицейларга ҳам, ўқишни кўчириш-у иккинчи мутахассисликка ҳам онлайн ҳужжат қабул қилинди. Айрим камчиликларни айтмаса, ҳеч бир муаммо бўлгани ҳам йўқ.\nХўш, шундай экан, яна бошқа масалаларни ҳам кўриб чиқиш пайти келмадимикин? Масалан, мен қуйидагиларни таклиф қиламан:\n1. Мажбурий формани бекор қилиш. Пандемия пайтида ҳамма уйда ўқияпти ва талабалар уйида исталган кийимида юришибди. Бундан келиб чиқадики, кийим талабанинг билимига таъсир ўтказадиган фактор эмас. Оқ кўйлак, қора шим, галстук ва узун пайпоқ кийса, ақлли талаба ёки шуларни киймаса, аҳмоқ талабага айланиб қолмаслигини ўз кўзимиз билан кўрдик.\nЭрталабдан эшикни тагида турволиб, галстуги йўқ ёки кўйлагининг ранги бошқача талабаларни тўхтатиб, тушунтириш хати олиб ўтирадиган «маънавият замдеканлар»нинг иши ҳам таълим сифатига бирор фойдаси тегмаслигини тушундик.\nБас, шундай экан, бутун олий таълим тизимида мажбурий формани бекор қилсак нима бўлади? Нима ўзгаради? Ҳеч нарса!\nАлбатта, мажбурий формани бекор қилиш деганда, айримлар дарров кўрпани ўзига тортиб, ваҳимани бошламасин. Талабалар ҳаддидан ошмаслиги учун кийимга қўйилган айрим чекловлар барибир сақланиб қолади, бу барча жойда бор. Аммо бу чеклов мантиқий ва кичик бўлади ва талабада эркинлик кўпроқ бўлиши керак.\n2. Мажбурий давоматни бекор қилиш. Масофавий дарслар кўрсатиб турибдики, талаба жисмонан бирор дарсда бўлмаслиги жуда катта фожиа эмас. У мустақил ўзи ўрганиб, дарс материаллари билан танишиб, берилган мавзуни ўзлаштириши ҳам мумкин. Талабанинг бурнидан ип ўтказиб, аудиторияга мажбуран михлаб қўйиб, уни ўқитишга уриниш анчайин замондан орқада қолган методлардан эканлигини пандемия исботлаб қўйди. Аксинча, мустақил таълимга катта урғу бериш, ўқитувчилар асосан тўғри йўналишни кўрсатиши лозимлиги, яъни талабага муайяан муаммонинг тайёр ечимини айтиш эмас, балки ўша муаммони қандай қилиб ечиш йўлларини ўргатиш кераклигини тушуняпмиз.\nХўш, шундай экан, нима учун олий таълим тизимида мажбурий давомат тизимини бекор қилмаймиз? Анъанавий ўқишлар бошлангандан кейин, ким истаса дарсга келсин, истамаса онлайн ўзи мустақил ўқисин, лекин асосийси оралиқ ва якуний назоратларни топширишига кўзи етса бўлди, десак нима бўлади? Таълим тизимимиз барбод бўладими? Ёки бирор фожиа рўй берадими? Ҳеч нарса бўл-май-ди!!! Бу ҳаммаси қуруқ гап, қуруқ сафсата.\n3. Ҳафтасига беш кунлик ўқиш тизимига ўтиш. Яна ўша юқоридаги гап. Талабалани мажбурлаб бутун ҳафта давомида университетда ушлаб ўтириш – нотўғри ва эскирган метод. Бугунги замон бошқа, талаблар бошқа.\nМасалан, барча олий таълим тизими беш кунлик режимга ўтса ва ўқув режаларини шунга мослаштирса, нима ўзгаради? Ёки талабаларимизнинг билими пасайиб кетадими (бундан ортиқ яна қаёққа пасайиши мумкин, ҳайронман)? Кимдир шу саволга аниқ, фактлар билан жавоб қайтара оладими? Аниқ ишонч билан айта оламанки, бу ҳам таълиминг тепасида турганларнинг асоссиз қўрқуви холос.\n4. Конспект талаб қилиш. Ортиқча изоҳ беришим шартмас, шунчаки ҳозир 2020 йил эканлигини эслатиб қўймоқчиман холос.\n5. Ўқув йилини октябрь ойидан бошлаш. Бу муаммоли масала эмас, шунчаки таклиф. Пандемия сабаб тест синовлари кечикиб ўтказилмоқда ва 1-курслар учун янги ўқув йили октябрь ойидан бошланадиган бўлди.\nХориж тажрибасидан маълумки, академик ўқув йили одатда айнан октябрь ойидан бошланади. Бу кўп томондан қулай ва ўқув йилининг бундай юкламаси ҳам маъқул дея қабул қилинган. Шу сабабли бизда ҳам олий таълим муассасаларида барча курслар учун ўқув йилини октябрь ойидан бошласак зўр бўларди.\nСизда қандай таклифлар бор? Олий таълим тизимида таълим сифатига бевосита таъсир ўтказмайдиган яна қандай ортиқча талаб ва чекловларни олиб ташлаш ёки янги нарсалар қўшиш керак, деб ўйлайсиз?\n20:57 / 22.09.2020\nНобель мукофотлари топширилиши маросими пандемия сабабли масофадан ўтадиган бўлди


Федерацияси ҳукумати раиси Дмитрий Медведев мамлакат президенти Владимир Путиннинг парламентга мурожаатидан сўнг бутун ҳукумат истеъфога чиқаётганини маълум қилди. Владимир ...\nбош вазири Дмитрий Медведев бугун Тошкентда бўлиб ўтган ШҲТ мажлисида Шанхай ҳамкорлик ташкилоти давлатлари ўзаро миллий валютада муомала қилиш механизмини ...\nШҲТ мамлакатлари ҳукумат раҳбарлари учрашувида Россия бош вазири Дмитрий Медведев Афғонистон масаласига тўхталди. Россия бош вазири ШҲТни ...\nамалий ташриф билан келган Россия Федерацияси Ҳукумати Раиси Дмитрий Медведевни қабул қилди. Бу ҳақда президент матбуот хизмати хабар ... изчил ривожланиб бораётганини катта мамнуният билан қайд этган. Дмитрий Медведев самимий қабул ҳамда мамлакатларимизнинг кўп қиррали муносабатларини ...\nБош вазири Абдулла Арипов Россия Федерацияси Ҳукумати Раиси Дмитрий Медведев билан учрашди. Бу ҳақда ЎзА хабар бермоқда. Учрашувда ...\nжараёнини муҳокама қилиш учун Россия Федерацияси ҳукумати раиси Дмитрий Медведев билан музокаралар ўтказиш кўзда тутилган. Ўзбекистон ...\nДмитрий Медведев Хива шаҳри бўйлаб саёҳат қилди (фото)\nФедерацияси Ҳукумати раиси Дмитрий Медведев Ўзбекистон Республикаси Бош вазири Абдулла Арипов ҳамроҳлигида Хива шаҳрини томоша қилди. Бу ҳақда «ЎзА» хабар бермоқда. Россия ...\nэтиш учун мамлакатимизга келган Россия Федерацияси Ҳукумати Раиси Дмитрий Медведевни қабул қилди. Фото: Президент матбуот хизмати Президентимиз ...\nФедерацияси Ҳукумати раҳбари Дмитрий Медведев бошчилигидаги делегация 29 май куни мамлакатимизга ташриф буюргани ҳақида хабар бергандик. ЎзАнинг маълум қилишича, Дмитрий ...\nДмитрий Медведев Ўзбeкистонга келди (фото)\nФедерацияси Ҳукумати раҳбари Дмитрий Медведев бошчилигидаги делегация 29 май куни мамлакатимизга ташриф буюрди. Бу ҳақда ЎзА хабар берди. Ислом Каримов номидаги Тошкент ...


Ман бурунғи замонда илм ва маданият ўчоғи бўлғоним учун дунёнинг маъмур ва масъуд ўлкасидан саналар эдим. Шунинг учун эдики, ҳозирда қўйнимдаги (харобазорлардан иборат бўлғон) Самарқанд - «Самарқанд фирдавсмонанд» аталур эди. Чин ўғлонларимдан бўлғон у ботур, у жаҳонгир Темур даврида кўргон умроният ва бахтиёрлиғим киёматғача эсимдан чиқмас.\nОҳ! Ҳар на бўлди, энди ўтди... Модомики, маним қўлимдан чидам, тўзим ва яхши дуодан бошқа иш келмас эди, у нохулқ болаларим ҳақинда Тангридан тавфиқ ва инсоф тилаб тура эдим. Йўқ, бахтсизлиғимдан булар тезлиқда инсоф ва интибоҳға келмадилар. Теварагимдағи ёт элларға қарасам, аларнинг ҳар бирлари кундан-кун маданийлашмоқца, олдай бормоқда ва тинчгина яшамоқдалар.\nАларнинг бу ҳолларини кўруб, яна қот-қот дардим зўраядир, ҳасратим кўпаядир, бурунғи шон ва шавкатим, иморат ва маданийим эсимга кела бошлайдир. Ҳўнгир-ҳўнгир йиғлайман, нола ва фарёд қиламан... Аммо маним бу ҳолимни кўрувчи кўз қайда? Қайғули товушимни эшитгувчи қулоқ қани?..\nОҳ! Қандай бахтиқаро эканман, нечук толесиз эканманки, бу кунда маним қўшниларим интибоҳ азонин эшитиб уйғонғон ва ўз саодатлари сари югурмоқда бўлгон ҳолда, маним бахтсиз авлодим бир-бирлари билан нифоқ ва адоват кучи билан талашиб, ёқалашиб, охири ҳориб, кучсизланиб жаҳолат тўшагинда ҳануз ухламоқда ва жонсиз гавдалар каби ҳануз ётмоқдалар...\nАй турк болаларим, уйғонингиз! Уйғонингиз! Мана, боқингиз, кичик қиёмат бўлиб қолди. Ҳар кимсанинг номаи аъмоли ўз қўлиға берилди. «Аъмоли» тарозуси ҳам қурилди. Мана қарангиз! «Аъмоли солиҳ»и ортуқ келган миллатлар шодлиқ билан учмоқ, саодат сари чопмоқда. Аммо ёмон илми ортқон қавмлар «сирот» кўприкиндан ўтолмай, тамуғ сари тушмакда ва йиқилмоқдадирлар...


Оиша розияллоҳу анҳодан ривоят қилинади:«Ўн бир аёл ўтириб ўз эрлари хабарларидан ҳеч нарсани беркитмасликка аҳду паймон қилишибди. Биринчи аёл:\nНисо сурасида келган ушбу ояти каримада кўп хотинли эрнинг хотинларига нисбатан қалбидаги муҳаббати ҳақида сўз кетмоқда. Кўп хотинли эр ҳеч қачон ҳамма хотинларига чин қалбдан бир хил муҳаббат қўя олмайди.\n«Агар икковларининг оралари бузилишидан қўрқсангиз, эрнинг аҳлидан бир ҳакам, хотиннинг аҳлидан бир ҳакам ажратинг. Агар улар ислоҳни ирода қилсалар, Аллоҳ эр-хотиннинг орасини мувофиқлаштиради. Албатта, Аллоҳ билувчи ва хабардор Зотдир», деган (Нисо, 35).\nУмар розияллоҳу анҳудан ривоят қилинади: «Қай бир эркак бир аёлга уйланса-ю, у (аёл)дан жиннилик, мараз, пес чиқса, унга қовушса, аёл тўлиқ маҳрга ҳақдордир. Уни эри беради, (аёлнинг) валийига жарима бўлур», деди».\n«Мўминларга айтгин! Кўзларини тийсинлар ва фаржларини сақласинлар. Мана шу улар учун покроқдир. Албатта, Аллоҳ нима қилаётганларидан ўта хабардордир. Ва мўминаларга айтгин! Кўзларини тийсинлар ва фаржларини сақласинлар», деган (Нур, 30—31).\n«Ва у(аёл)ларнинг ҳудди зиммаларидаги бурч-ларига ўхшаш ҳақлари маъруф ила бор. Эркаклар улардан даражалидирлар», деган (Бақара, 228).\n«Набий соллаллоҳу алайҳи васаллам аҳли-аёлига энг раҳимли киши эдилар. Ул зотнинг Мадийнанинг четида эмизилаётган ўғиллари бор эди. Унинг эмизикли отаси темирчи эди. Биз унинг олдига бориб турар эдик. Уй изхир тутунига тўлган бўлар эди. Бас, у зот уни ўпар ва ҳидлар эдилар».\nПайғамбар (с.а.в.) агар лаззат ва шаҳват йўлини хоҳлаганларида фақат бокира қизга уйланган бўлардилар. Аммо у зот Оишадан (р.а.) бошқа бокирага уйланмадилар ва ҳамма аёллари эрдан чиққан «туллар» эдилар, чунки никоҳлари Ислом душманлари айтадиганидек, лаззат ва шаҳват учун эмас, балки машҳур ғоя ва улуғ ҳукм учун бўлган.


Сотувчи 50 минг сўм учун харидорни уриб ўлдириб қўйди - zarnews.uz\nҚашқадарёда дўкон сотувчиси қарзини олиб келган харидорнинг умрига зомин бўлди. Бу ҳақда ИИВ ҳузуридаги Тергов департаменти хабар бермоқда.\nВоқеа 16 июнь куни Қамаши тумани Ифтихор кўчасида жойлашган “Ҳунарманд” савдо мажмуаси олдида содир бўлган. Дўкон ходими А.Л. “Redmi 8A” телефонини 1,6 миллион сўмга сотиб олиб, шундан тўланмай қолган 250 минг сўм қарзини бериш мақсадида келган Э.С.дан 300 минг сўм беришини талаб қилган. Телефон 2020 йил 27 апрель куни харид қилинган эди.\nУлар ўзаро жанжаллашиб қолишган. Ташқарига чиқиб сотувчи харидорнинг юзи ва бошига мушти билан бир неча маротаба урган. Натижада у ерга бош қисми билан йиқилиб, тан жароҳати олган. Харидор касалхонада тиббий муолажаларга қарамасдан вафот этган.\nСуд тиббий экспертиза хулосасига кўра, Э.С. бош миянинг ёпиқ жароҳати, энса суягининг чизиқли синиши ва бошқа кўринишдаги ҳаёт учун хавфли бўлган оғир тан жароҳати олганлиги аниқланган.\nМазкур ҳолат юзасидан А.Л.га нисбатан Жиноят кодексининг 104-моддаси 3-қисми “д” банди (жабрланувчининг ўлишига сабаб бўлган қасддан баданга оғир шикаст етказиш) билан жиноят иши очилган ва у ушланган.


22 сентябрь куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\n, 23 2020, 07:21\n21 сен, 13:20 1 424 Ўзбекистон\nГидрометеорология хизмати маркази эртага, 22 сентябрь куни қандай об-ҳаво кутилаётганини маълум қилди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол ғарбдан 7-12 м/с тезликда эсади. Ҳарорат кечаси 11-13 даража илиқ, кундузи 23-25 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража илиқ, кундузи 20-25 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 20-25 даража иссиқ бўлади.\nТошкент, Сирдарё, Самарқанд ва Жиззах вилоятларида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 22-27 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 25-30 даража иссиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади Ҳарорат кечаси 8-13 даража илиқ, кундузи 22-27 даража иссиқ бўлади.\nРеспубликанинг тоғли ҳудудларида ҳаво ўзгариб туради, республика тоғ олди ва тоғ ҳудудларининг баъзи жойларида ёмғир ёғиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража, кундузи 12-17 даража илиқ бўлади.\n17 сентябрь куни Ўзбекистонда кутилаётган об-ҳаво маълумоти 16 сен, 21:25\n6 сентябрь куни қандай об-ҳаво кутилмоқда? 05 сен, 11:51\n5 сентябрь куни Ўзбекистонда кутилаётган об-ҳаво маълумоти 04 сен, 13:58\n4 сентябрь куни юртимизда қандай об-ҳаво кутилмоқда? 03 сен, 13:36\n5 август куни Ўзбекистонда қандай об-ҳаво кутилмоқда? 04 авг, 11:39\n30 июль куни Ўзбекистонда кутилаётган об-ҳаво маълумоти 29 июл, 12:00\nМарказий банк келгуси йиллар учун пул-кредит сиёсатини маълум қилди 23 окт, 07:00 0\niPhone 12 смартфонларининг энг катта камчилиги маълум қилинди 23 окт, 00:30 250\nТрамп COVID-19 туфайли Хитойга «кўп нарса» қилишга ваъда берди 23 окт, 00:07 352\nФарзандлар она бағрига қайтарилди 22 окт, 23:50 243\nБахтиёр Ашурматов: "Режа — учинчи ўрин! Муртазоевга қарсак чалиш керак. Ноҳақ бўлсам ҳам, майдонга чиқиб кетгим келади" 22 окт, 23:23 254\nТалабаларга тўлов-контракт пулини тўртга бўлиб тўлаш имкони берилди 22 окт, 22:53 272\nБахтиёр Ҳамидуллаев: "Йигитлар билан жиддий гаплашиб оламиз. Футболни бундай ўйнаб бўлмайди" 22 окт, 22:25 260\nВадим Абрамов: Хурсанд қилгани "Андижон" ҳам ҳужумкор ўйин кўрсатди 22 окт, 22:08 272\nЧўл ҳавосидан сув оладиган мослама яратилди 22 окт, 21:50 344\nЎзбекистон Хитой вакцинасини харид қилишда устуворликка эга бўлиши мумкин 22 окт, 21:17 426\n200 млн. сўм маънавий зарар фуқаро фойдасига ундирилди 22 окт, 20:52 289\nРоссияда коронавируснинг 80дан кўпроқ мутацияси аниқланди 22 окт, 20:20 556


"Яндекс" дунёда биринчи шифрли браузерни чиқарди » Ўзбекистон янгиликлари – Zamin.uz\n"Яндекс" ўз браузери учун DNSCrypt технологияли янгиланишни ишлаб чиқди, бу фойдаланувчиларни тармоқларни алмаштириб қўйиш билан боғлиқ товламачиликнинг турли кўринишларидан асрайди. Бу ҳақда "Kun.uz" хабар берди.\nТехнология браузер ва DNS-сервер ўртасидаги маълумотларнинг хавфсиз алмашинувини таъминлайди. DNSCrypt'ли браузер бозорда илк марта пайдо бўлди.\nКомпаниянинг маълум қилишича, фойдаланувчи тармоқни очмоқчи бўлса, браузер провайдер DNS-серверига домен номини юборади (масалан,yandex.ru) ва унга жавобан ўзига таниш бўлган IP-манзилга эга бўлади. Шундай қилиб, yandex.ru'нинг IP-манзилларидан бири - бу 5.255.255.5. Одатда браузер ва DNS-серверлар маълумотларни шифрланмаган ҳолатда алмашишади, шунинг учун товламачилар уларни тутиб, алмаштириб қўйишга ҳаракат қилишади. Шу тариқа улар одамларни ўзларига керакли ресурсларга, яъни реклама кўрсатиш, вирус ўрнатиш ёки шахсий маълумотларга эга бўлишга йўллашади. Товламачилар фойдаланувчиларнинг уй роутерларини ҳам шу тарзда синдиришади ва DNS-сервер манзилини алмаштирадилар. Натижада одамлар доим товламачилар ресурсига тушиб қолишади.\nЯнги функцияларга кириш учун «Яндекс.Браузер»ни янгилаш ва созламаларда "Доим Яндекснинг DNSCrypt шифрли ҳимояланган DNS-серверни қўллаш" тугмасини танлаш керак бўлади.\n18:17 Одноклассники ўз фойдаланувчилари учун Firefox браузерининг махсус талқини яратди\n23:02 Смартфондан ўчириш керак бўлган 5 та илова\n12:32 Mozilla Firefox браузери саҳифаларни янада тезроқ юклайди\n13:06 Opera’нинг компьютер учун янги версиясида батарея қувватлаш функцияси пайдо бўлди\n13:50 Opera ноут-букнинг зарядкасиз ишлаш вақтини 50 фоизгача узайтирди


Ўзбекистонда эркаклар ва аёллар учун никоҳ ёши тенглаштирилади - zarnews.uz\nБола ҳуқуқлари кафолатларини янада кучайтиришга оид қўшимча чора-тадбирлар тўғрисидаги Президент қарори қабул қилинди. Бу ҳақда Адлия вазирлигининг ҳуқуқий ахборот каналида хабар берилди. Қарорга мувофиқ қуйидагилар белгиланди:\n-ота-она қарамоғисиз қолган болаларга муниципал ва аниқ мақсадли коммунал уй-жой фондидаги ўзлари яшаб турган турар жойларни улар Меҳрибонлик уйларига жойлаштирилган, васийликка ёки ҳомийликка олувчи билан бирга яшаётган бутун вақт мобайнида, ўн саккиз ёшга тўлгунга қадар бронлаштириш ҳуқуқи берилади;\n-болаларнинг рўйхатда туриш жойи ва фуқаролигидан қатъи назар, уларга барча ижтимоий хизматлар кўрсатилади;\n-болаларнинг давлат органларига бевосита қилган мурожаатларини тўлиқ кўриб чиқиш кафолатланади ва бола тўлиқ муомала лаёқатига эга эмаслиги важлари билан бу турдаги мурожаатларни кўрмасдан қолдиришга йўл қўйилмайди;\n-14 ёшга тўлган бола ўзининг таъминоти учун бир вақтнинг ўзида ота-онанинг ҳар иккаласидан қонунда белгиланган миқдорда алимент ундириш тўғрисида даъво қўзғатишга ҳақли;\n-болаларни ҳимоя қилиш мақсадида судларга ариза билан мурожаат қилган даъвогар давлат божи ва бошқа тўловларни тўлашдан озод қилинади.


Илмий ҳолатимизга эътибор | Azon.uz - Ахборот-таҳлилий портал\n880 08:00 23.02.2021\nИсломий уйғониш, шаръий ҳаётни лозим тутиш кўзга ташланиб қолди. Илмга муҳаббат қўйган ёшлар орамизда кўплаб топилади. Бу яхши хабар – мусулмонлар Раббини кўп зикр қилаётганидан нишонадир. Лекин, мусулмонларнинг дунёвий илмларга бепарволиги натижасида бугунги илмий муҳит қониқарли даражада эмас. Бунга бир қанча мисоллар, мулоҳазалар бор.\nБиринчи мулоҳаза. Бир қанча мусулмон ўлкалардаги исломий институтлардаги муҳит ўрганилганда, натижа шуни кўрсатадики, юқори даражада таҳсил олаётган талабалар сони жуда оз. Исломий мақола, даъватда фаоллик бор, бироқ дунёвий фанлардан орқада қолинган. Чунки, талаба дин йўлида дунёвий фанлардан воз кечиш лозим, деб ҳисоблайди. У Қуръон, тафсир, ҳадис, фиқҳ дарсларига қатнашади, аммо кимё, физика каби фанларини ўзлаштирмайди. Қорилар ва шайхлар мажлисига боради, бироқ тажриба майдонларига яқинлашмайди ҳам. Бу муаммо мусулмон талабалари учун одатга айланган.\nШунга қарамай, ноумид бўлмаслик керак, аксинча, муаммоларни ўрганиб, самарали ечимини топишимиз зарур. Талабаларнинг дунёвий илмларга бўлган қизиқишини оширмоқ қанчалар зарур эканини англатишимиз шарт! Диндорлар замонавий илм-фанларни яхши эгалламаганлари сабаб, диний тушунчалардан йироқ аълочи мусулмон талабалар исломий бўлишдан қўрқишади. Диндор бўлсам, дунёвий илмда қолоқ бўлиб қоламан, дейишади.\nМен бир неча аълочи, лекин диндан йироқ мусулмон талабалар билан гаплашдим. Уларга Ислом илм дини эканини тушунтиришга ҳаракат қилдим. Бироқ уларда ўзгариш бўлмади. Уларнинг ҳолати шундай дерди: “Исломни воқеликка татбиқ қилиб бўлмайди, йўқса, тақводорлар нима учун яхши ўқимайди. Фан докторлари, профессорлар орасида мусулмонлар эмас, балки бошқа дин вакиллари кўпроқ”.\nҲа, бу оғир масала, уни ечиш учун кўп вақт, машаққат керак!\nИккинчи мулоҳаза. Америкада бир илмий мажлисда дунёвий илмларнинг аҳамияти, мусулмонлар табиий фанларни ўзлаштиришга жидду жаҳд қилиши, Ислом уммати бошқалардан илғор бўлиши лозимлиги тўғрисида маъруза қилдим. Маърузадан сўнг, Америкада яшовчи бир араб билан ушбу мавзуда суҳбат қилдик. Унинг фикридан карахт бўлиб қолдим. Унингча, Аллоҳ таоло Ўз фазли ва раҳмати билан кофирларни бизнинг хизматимизга бўйсундириб қўйган эмиш, улар қийналиб ихтиро қилган кашфиётларини сотиб олиш учун бизга керакли маблағ бериб қўйган эмиш. Яна денг, Аллоҳ биз қийналмаслигимиз учун уларни дунёвий илмларга устамон қилиб, бизни шаръий илмлар билан машғул бўлишимизга, ҳатто, ўйнаб-кулишимизга имкон яратган эмиш. Унинг ҳамфикрлари, қўллаб-қувватловчилари кўп эмиш. Яна эмишки, Аллоҳ таоло Америка, Япония, Хитой, Германия, Россия каби давлатларни бизга бўйсундириб қўйган экан... Тавбангдан кетай-ей, қўйиб берса, у Исроил замонавий техника ва қурол-аслаҳа билан мусулмонлар ерларини босиб олганини ҳам Аллоҳнинг марҳамати, деб ўйласа керак!\nУчинчи мулоҳаза. Ислом уммати ўйлаб кўриши керак бўлган асосий масала – эҳтиёж бор жойга инфоқ қилишдир. Бойларимиз фақир ва мискинларга садақа қилиши, умматнинг келажаги бўлган толиби илмларга, айниқса, мусофир талабаларга ёрдам кўрсатмоқ зарур. Баъзи бойлар ҳаж, умра зиёратини такрор-такрор қилишади-ю, маълум соҳа бўйича илмий анжуманларни ўтказиш учун молиявий ёрдам кўрсатишни хаёлига ҳам келтиришмайди.\nАйрим сармоядорлар Қуръон ёдлаш ёки фиқҳ марказларига ҳомийлик қилади-ю, компьютер технологияси каби зарур замонавий илм марказларига ёрдам кўрсатишмайди. Шаҳарларда масжидлар қурилади, лекин илм даргоҳлари бунёд этилмайди.\nБундай кишилар исломий хайрия маъносини тўла тушунмасдан, фақат масжид, қорихона қуришни савоб деб ўйлайди.\nТўртинчи мулоҳаза. Ислом оламида илмга қизиқиш пасайгани ҳеч кимга сир эмас. Масалан, Мисрда ўн беш ёшдан катталарда саводсизлик 29,6 фоизга етган. Яъни, ҳар ўнта мисрликдан учтаси ўқиш-ёзишни билмайди. Аҳолининг учдан бири газета, журнал ўқимайди, Қуръонни очиб ҳам кўрмайди, ҳозирги ривожланган ускуналардан фойдалана олмайди.\nКамбағаллар биз билан бир муҳитда яшаса-да, бирор кимса уларни ўқитишни ўйлагани йўқ. Ваҳоланки, Исроил давлатида саводсизлик даражаси анча паст. Мисрда ўн беш ёшдан йигирма тўрт ёшгача бўлган йигитлар орасида саводсизлик 15 фоиз бўлса, Исроилда эса 2,9 фоизни ташкил этади.\nУруш ва ночорлик чарчатган Кубада ёшлар орасида бесаводлик йўқ: ҳар бир йигит-қиз ўқишни ва ёзишни билади. Катталар орасида саводсизлик 0,2 фоизни ташкил қилади.\nНафақат Куба, балки Лотин Америкасининг Чили, Бразилия, Колумбия каби камбағал давлатларида ҳам саводсизлик даражаси 2–3 фоиздан ошмайди.\nДемак, камбағаллик, иқтисодий муаммолар саводсизликка баҳона бўла олмайди. Бу фақат Мисрга тегишли эмас. Мусулмон мамлакатларнинг кўпида шу муаммо бор. Масалан, Мағриб (Марокаш)да ёшлар орасида саводсизлик Мисрдан икки баробар кўп: 30 фоиз, катталар орасида 48 фоиз экани ҳеч бир ўлчовга тўғри келмайди. Аёллар орасида саводсизлик Мисрда 41 фоиз, Исроилда 4 фоиз, холос.\nМусулмонларни саводхон қилиш фақат ҳукумат вазифасигина эмас. Илм аҳли меҳнати, бойлар сармояси билан бундай хайрли ишга ҳисса қўшмоғи керак.\n(давоми бор) (1-қисм) (2-қисм) (3-қисм) (4-қисм) (5-қисм)\nТаржимон: Бекмуҳаммад Алибоев\nИслом ва олам Махсус\n159 21:00 05.03.2021\n1919 16:30 01.03.2021\n370 20:00 26.02.2021\n1478 08:00 24.02.2021\n441 08:00 21.02.2021


Абстракт тадқиқотлардан қониқмаган олим\nС начала работы biznes-daily.uz 7 744 392\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Абстракт тадқиқотлардан қониқмаган олим\nИқтисодиёт йўналиши бўйича Нобель мукофоти совриндорлари\nАмерикалик иқтисодчи Тьяллинг Чарлз Купманс Нидерландиянинг Грейвленд шаҳрида туғилди. У Сьерд Купманс ва Вийцке ван дер Зее оиласида учинчи фарзанд эди. Мактаб ўқитувчилари бўлган ота-онаси фарзандлари тарбияси ва таълимига катта эътибор беришган.\nТьяллинг ёшлигидан бошқа тенгдошларидан ажралиб турарди. Юксак қобилияти, иқтидори ҳамда инсоний фазилатлари туфайли кўпчилик орасида обрў қозонди. Бу камтарин болакайда аниқ фанларга қизиқиш эрта уйғонди. Бор-йўғи 14 ёшга тўлганида эса етти йил давомида, аниқроғи 1927 йилдан то 1933 йилгача Утрехт университетида таҳсил олиш имтиёзини берувчи стипендияга сазовор бўлди.\nАввалига у математика ва назарий физикани ўрганишга киришди ва 1934 йилда квант механикасига бағишланган биринчи илмий ишини чоп этди. Бироқ у тадқиқотлари абстракт мавзуга тегишли эканлигидан қониқмай, бошқа йўналишларда изланади ва ўзи айтганидек, “реал ҳаётга” яқинроқ бўлган соҳани ахтарди. 1929 йилда бошланган Буюк депрессия унинг эътиборини иқтисодиёт фанига қаратди. Бу даврда Купманс “дунёдаги иқтисодий тартиб ишончсиз ва мустаҳкам эмаслигига ва, энг муҳими, қонунларга итоат қилмаслиги”га қатъий ишонч ҳосил қилди ва бу ҳолатни ўзгартириш муҳим эканлигини англаб етди. Айнан шу пайтда у баъзи социалист талабалар билан дўстлашди ва Карл Маркснинг “Капитал”ини ўрганишга киришди.\n1933 йилда Купманс ўзи учун янги бўлган иқтисодиёт соҳасида математик усулларни қўллай бошлайди. Шу йилнинг ўзида Утрехт университетида математика ва назарий физика соҳасида магистр унвонини олади.\n1934 йили у етакчи математик-иқтисодиётчи, нидерландиялик Ян Тинбергендан сабоқ олиш мақсадида Амстердам университетига йўл олади ва бу олим раҳбарлиги остида Густав Кассель ва Кнут Викселль каби буюк назариётчиларнинг илмий ишларини ўрганади.\n1935 йилда Купманс тўрт ой давомида Ослода машҳур математик-иқтисодчи, эконометрик олим Рагнар Фриш билан бирга иш олиб борди. 1936 йилда унга Лейден университетида математик статистикани иқтисодиётда қўллаб ёзган “Иқтисодий вақтли қаторларни чизиқли регресс таҳлили” (“Linear Regression Analysis of Economic Time-Series”) мавзуидаги диссертацияси учун докторлик даражаси берилди. Бу илмий иши мумтоз асарга айланган.\nКупманс 1936 йилдан 1938 йилгача Роттердамдаги иқтисодчилар мактабида ўқитувчи бўлиб ишлади. 1938 йилда Миллатлар лигасида Тинбергеннинг ўрнига ўтиб, Буюк Британия учун иқтисодий цикл модели устида иш юритди.\n1940 йилгача, Германия Франциянинг шимолий департаментларини босиб олгунга қадар Купманс Женевада яшайди, кейин эса АҚШга кўчиб ўтади. У ерда Пристон университетида тадқиқотлар олиб борди, Вашингтонда, Колумбия округининг савдо флотида (Британия миссияси) статист сифатида фаолият юритди. Айнан шу иши, яъни урушдаги йўқотишлар, янги қурилишлар ва иттифоқчилар кемаларидан фойдаланганлик ҳақидаги маълумотларни битта яхлит тизимга киритганлиги унга иқтисодий таҳлил соҳасини чуқур ўрганишига ёрдам берди.\nСавдо флотида Купманс юкларни етказиш билан боғлиқ харажатларни қисқартириш мақсадида иттифоқчилар флоти йўналишларини жуда синчиклаб тузарди. Бу ўта қийин масала эди. Чунки минглаб савдо кемалари бир неча миллион тонна юкларни бутун дунё бўйича тарқалган юзлаб денгиз йўллари орқали олиб келишарди. Бу иш Купмансга ўз математик билимларини фундаментал иқтисодий муаммони – камёб ресурсларни рақобатчи истеъмолчилар ўртасида оптимал тақсимлашга имкон берди. Натижада у “фаолият таҳлили” деб ном олган таҳлилий услубни ишлаб чиқди. Бу услуб иқтисодчи ва раҳбарларни йўналишларни тақсимлаш ишига янгича назар билан қарашга мажбур қилди. Купманс бу услубга биринчи бор 1942 йилда “Турли йўналишларда ташиладиган юклар нисбати” (“Exchange Ratios Between Cargoes on Various Routes”) номли асарида таъриф берди.\nОлимнинг математик тенгламалари марказий режалаштириш идоралари учун аҳамиятли эди. Бундан ташқари, ҳар бир бошқарувчи ишлаб чиқариш жараёнларини режалаштиришда “фаолият таҳлили” услубидан фойдаланса бўларди. Масалан, автомобиль ишлаб чиқарувчилар бу услубни йиғма конвейерларни режалаштириш ва юк машиналари йўналишларини ишлаб чиқишда қўллашлари мумкин эди.\nКупманс 1944 йили савдо флотидан кетиб, Чикаго университети таркибидаги Коулс иқтисодий тадқиқотлар комиссияси ходими сифатида иш олиб борди. 1946 йилда у АҚШ фуқаролигини олди ва Чикагода 10 йилча яшади. Коулс комиссияси Йель университетига ўтгандан сўнг Купманс ҳам у ерга ишга ўтди ва иқтисодиёт профессори сифатида фаолият кўрсатди. Бу университетда у 26 йил давомида ишлади ва катта шуҳрат қозонди.\nУрушдан кейинги даврда Купманс “фаолият таҳлили” услубини иқтисодий режалаштириш воситаси сифатида такомиллаштирди ва тадқиқот натижаларини иккита катта тўпламда – “Иқтисодиётнинг динамик моделлари бўйича статистик хулоса” (“Statistical Inference in Dynamic Economic Models”, 1950) ва “Ишлаб чиқариш ва тақсимлаш фаолиятининг таҳлили” (“Activity Analysis of Production and Allocation”, 1951), шунингдек, бир қатор мақолаларда ва “Иқтисодиёт фани аҳволи ҳақидаги учта очерк” (“Three Essays on the State of Economic Science”, 1957) номли илмий ишида нашр қилди.\nКупманс ўтган асрнинг 60-70 йилларида иқтисодий ўсиш муаммосини тадқиқ этишга катта ҳисса қўшди. Бу вақт оралиғида у иқтисодий ресурсларнинг тақсимланишини, кундалик истеъмолни, ишлаб чиқариш қувватлари ва ускуналар шаклидаги капитални яратиш каби масалаларни ўрганди. Ривожланишни дастурлаш соҳасида биринчилар қаторида жамиятдаги иқтисодий ўсишни режалаштиришда ҳисоб фоизининг аҳамиятини кўрсатди.\nКупманс назариётчи сифатида шуҳрат қозонди ва унинг тадқиқотлари иқтисодиётнинг уч соҳасини қамраб олган:\n1) эконометрик услублар;\n2) хўжалик фаолияти таҳлили (шунингдек, чизиқли дастурлашни қўллаш);\n3) вақт оралиғида оптималлаштириш назарияси (энергетика ва тиббий ресурслардан оптимал фойдаланиш).\nКупмас тадқиқотлари ўз мазмуни ва, айниқса, ифода шакли бўйича алоҳида таҳсинга сазовордир, улардаги аниқлик бошқа иқтисодчилар учун мезон ролини ўйнайди.\n1975 йилги иқтисодиёт йўналишидаги Нобель мукофоти Тьяллинг Кумпансга ва рус олими Леонид Витальевич Канторовичга “ресурсларни оптимал жойлаштириш назариясига қўшган ҳиссаси учун” берилди.\nСиёсий маънода Купманснинг назарияси ва тадқиқотлари нейтрал бўлганлиги учун сиёсий ва ижтимоий тузилмасидан қатъи назар, ҳар бир жамиятда қўл келар эди. Шунинг учун Рагнар Бентцлер – Швеция Қироллик фанлар академиясининг аъзоси тақдирлаш маросимида “барча жамиятларда асосий иқтисодий муаммолар бир хил” эканлигини таъкидлайди. Бунга фаолият таҳлили йўналишида икки иқтисодчи – бири АҚШда, бири эса собиқ иттифоқда бир вақтнинг ўзида тадқиқотлар ўтказгани далолат бўла олиши айтилади ва “бу каби иқтисодий муаммолар улар тадқиқ этилаётган жамиятларнинг сиёсий тузилмасидан қатъи назар, илмий жиҳатдан ўрганилиши мумкинлиги” такрор таъкидланади.\nНобель мукофотини олгандан сўнг Купманс ўз тадқиқотларини ва мураббийлик фаолиятини давом эттиради. У умри давомида эътибор марказида бўлишни хоҳламаган ва бунга интилмаган ҳам. Олим ниҳоятда камтарин инсон, табиатдан берилган иқтидори туфайли бошлаган ишини охирига етказадиган ва масаланинг тагига етмагунча қўймайдиган шахс эди.\n1978 йилда Купманс Америка иқтисодий уюшмаси президентлигига ўзи хоҳламаган ҳолда сайланади. Бу лавозимга у уюшма аъзоларининг қистови билан ҳамда яқин дўсти Жекоб Маршак хотирасининг ҳурмати туфайли ўтади. Чунки Жекоб бу мансабни эгаллашдан сал олдин вафот этганди. 1981 йилда Купманс Йель университетининг фахрий профессори унвонига сазовор бўлди.\nИқтидорли олим 1936 йили Труус Ваннингенга уйланади. Улар икки қиз, бир ўғил фарзандни вояга етказади.\nКупманс ҳаёти давомида илмдан ташқари мусиқага қизиқади ва бир неча мусиқий асарлар ҳам яратади.\nТьяллинг Купманс 1985 йил 26 февралда Нью-Ҳейвенда вафот этади.


Аллергияга қарши миллий маҳсулот ишлаб чиқарилди / Telegraf.uz | Ахборот-таҳлилий портали\tНуқтаи назар\nАллергияга қарши миллий маҳсулот ишлаб чиқарилди\nЎзбекистонда маҳаллий хомашёдан аллергияни даволовчи биринчи табиий антигистамин дори воситаси яратилмоқда. «Аллергодаф» номини олган янги препарат уч бўлакли қорақиз ўти ўсимлиги таркибидаги биологик фаол моддалар асосида тайёрланиб, ножўя таъсири мутлақо йўқ. Келгусида у ҳатто аллергиянинг ўткир, сурункали турлари билан оғриган беморларни касалликдан халос этиши мумкин. «Аллергодаф» Ўзбекистон Фанлар академияси Иммунология ҳамда Ўсимлик моддалари кимёси институтлари олимларининг кўп йиллик ҳамкорликдаги илмий изланишлари маҳсулидир.\n«Аллергодаф» аллергияга қарши дори-дармонлар таснифига ўсимлик асосида олинган биринчи антигистамин препарат сифатида киритилишига шубҳа йўқ! Ихтирога патент олиш учун ҳужжат топширилган. Дастлаб препарат лаборатория ҳайвонларида синовдан ўтказилди. Унинг таъсирини амалдаги синтетик антигистаминлар билан солиштириб ўрганилди. Натижа кутилгандек ижобий. Эътиборлиси шундаки, тажриба-синов жараёнида «Аллергодаф» таблеткаларининг токсик таъсири умуман кузатилмади. Демак, улар кимёвий усулда тайёрланадиган дорилардан фарқли ўлароқ, организмни заҳарламайди ва бирорта ҳам органга зиён етказмайди. Ўсимлик моддалари кимёси институтида янги препаратнинг дастлабки тажриба намуналари ишлаб чиқарилди. Соғлиқни сақлаш вазирлиги қошидаги Фармакология қўмитаси дорини клиник синовдан ўтказишга рухсат берди. Клиник синовларни 2016 йилдан бошлашни режалаштирилган.\nНаргиза Умарова\t07.04.2015 | 3886


Шавкат Мирзиёев Ашхободда ИҲТ саммитида қандай таклифларни илгари сурди? – Газета.uz\nЎзбекистон президенти Шавкат Мирзиёев Ашхободда Иқтисодий ҳамкорлик ташкилотининг 15-саммитида нутқ сўзлаб, тўртта йўналиш бўйича таклифларни илгари сурди. Хусусан, 500 млн аҳоли яшайдиган ИҲТга аъзо давлатларини савдо ва инвестиция соҳаларидаги катта имкониятлардан тўлиқ фойдаланишга чақирди. Шунингдек, давлат раҳбари иштирокчиларни навбатдаги саммитда иштирок этиш учун Ўзбекистонга таклиф этди.\nLotinchada 28 ноябр 2021, 18:30 Сиёсат\nПрезидент Шавкат Мирзиёев Туркманистон пойтахти Ашхобод шаҳрида ўтаётган Иқтисодий ҳамкорлик ташкилоти (ИҲТ)нинг 15-саммитида нутқ сўзлади. Бу ҳақда президент матбуот котиби Шерзод Асадов хабар қилди.\nДавлат раҳбари ИҲТ ўтган давр мобайнида улкан иқтисодий салоҳиятга эга йирик минтақавий тузилмага айлангани, унинг халқаро майдондаги ўрни ва аҳамияти ошиб бораётганини қайд этди. Ўзбекистон ташкилот доирасида кенг қамровли алоқаларни янада ривожлантириш тарафдори ҳамда бўлажак раислик вазифасини самарали амалга ошириш ниятида экани таъкидланди.\n«Давом этаётган пандемия таъсирида жаҳон иқтисодиёти ривожида қандай тенденциялар кузатилади, халқаро ҳамжамият яна қандай янги хавф-хатарларга дуч келади, деган саволларга ҳамон аниқ жавоб йўқ. Бундай ўзгарувчан шароитда қуйидаги устувор йўналишлар бўйича умумий саъй-ҳаракатларимизни бирлаштириш зарур, деб ҳисоблаймиз», — деди Шавкат Мирзиёев.\nПрезидент биринчи йўналиш сифатида 500 млн дан ортиқ аҳоли яшайдиган, улкан бозорга эга бўлган мамлакатларнинг савдо ва инвестиция соҳаларидаги катта имкониятларидан тўлиқ фойдаланиш зарурлигини таъкидлади.\nҚабул қилинган «Иқтисодий ҳамкорлик ташкилоти истиқболлари — 2025″ концептуал дастури асосида мамлакатларимиз ўртасида савдо-иқтисодий ва инвестиция алоқаларини янада кенгайтириш ва энг муҳими, амалий натижадорликка эришиш мақсадга мувофиқдир. Мазкур ҳужжатда савдо тўсиқларини бартараф этиш, божхона тартибларини рақамлаштириш, ҳамда ҳозирги вақтда долзарблиги тобора ошаётган электрон савдони кенг тадбиқ этиш масалалари ўз ифодасини топиши зарур», — деди Шавкат Мирзиёев.\nШунингдек, давлат раҳбари ўзаро сармоялар оқимини кўпайтириш ва уларни ишончли ҳимоя қилиш, саноат кооперациясини чуқурлаштиришга қаратилган Қўшма ҳаракатлар дастурини («Йўл харитаси»ни) қабул қилиш бугунги кун талаби эканини таъкидлади.\nШу билан бирга, ўзаро савдо ҳажмларини ошириш, минтақавий аҳамиятга эга лойиҳаларни ишлаб чиқиш ва жаҳон бозорида умумий рақобат-бардошликни кучайтириш лозимлигига урғу берилди.\n«Шу мақсадда БМТнинг Саноатни ривожлантириш ташкилоти ЮНИДО ва Марказий Осиё иқтисодиёти учун СПЕКА Махсус дастури билан ҳамкорликда Ташкилотимиз доирасида Савдо, инвестициялар ва инновациялар марказини ташкил этиш ҳамда унинг қароргоҳини Тошкент шаҳрида жойлаштиришни таклиф қиламиз», — деди Шавкат Мирзиёев.\nИккинчи йўналиш — минтақадаги мавжуд ва янги транспорт йўлакларидан унумли фойдаланиш. Бу борада:\nминтақалараро транзит хабларини ташкил этиш;\nзамонавий транспорт ва йўл инфратузилмаларини ривожлантириш;\nтранспорт ва транзит тарифларини оптималлаштириш ҳамда қўшимча чегирмаларни тақдим этиш;\nхалқаро юк ва йўловчи ташиш шартларини енгиллаштириш;\nтранспорт соҳасини рақамлаштириш масалаларига аниқ ечимлар топиш зарурлиги қайд этилди.\n«Бу режаларни рўёбга чиқариш учун мамлакатларимизнинг транспорт-коммуникация алоқаларини ривожлантириш ва транзит салоҳиятини кенгайтиришга қаратилган минтақавий стратегияни ишлаб чиқиш мақсадга мувофиқдир», — деди президент.\nУчинчи йўналиш — «яшил тараққиёт»га эришиш учун амалий саъй-ҳаракатларни сафарбар этиш.\nЭкологик муаммолар ва иқлим ўзгариши кескин тус олаётган ҳозирги даврда:\nдавлатларда тўпланган ва хорижий илғор тажрибадан самарали фойдаланиш;\n«яшил иқтисодиёт»ни биргаликда фаол ривожлантириш;\nсаноат тармоқларига ресурстежамкор технологияларни кенг татбиқ этиш;\nуглерод нейтраллигига эришиш.\nШавкат Мирзиёев бунинг учун халқаро эколог олимлар ва экспертлар иштирокида юқори даражадаги (экология вазирлари) доимий Мулоқот кенгашини тузишни таклиф этди.\nТўртинчи йўналиш — сайёҳлик алмашувларини қайта тиклаш.\nБухоро шаҳрида 2022 йили бўлиб ўтадиган туризм вазирларининг навбатдаги учрашувида пандемиядан кейинги даврда Хавфсиз сайёҳликни ривожлантириш умумминтақавий Дастурини қабул қилиш ташаббуси билдирилди.\n«Шу асосда „зиёрат туризми“ ва бошқа қўшма сайёҳлик маҳсулотларини ишлаб чиқиш, авиақатновлар географиясини кенгайтириш, туризм инфратузилмасини ривожлантиришга жиддий эътибор қаратилган бўлар эди», — деди давлат раҳбари.\nШавкат Мирзиёев ИҲТ аъзоси бўлган Афғонистондаги бугунги мураккаб вазият ҳақида алоҳида тўхталиб ўтди:\n«Ушбу мамлакат кун сайин оғир гуманитар инқирозга кириб бормоқда. Халқаро ҳамжамият, жумладан, яқин қўшнилар ёрдамисиз афғон халқи якка ҳолда бу қийин синовлардан ўта олмайди. Шу боис афғон халқига зарур ёрдам кўрсатиш бўйича саъй-ҳаракатларни бирлаштириш ва умумий ёндашувларни ишлаб чиқишимиз керак», — деди у.\nШунингдек, давлат раҳбари Ўзбекистоннинг Афғонистон билан минтақавий аҳамиятга эга бўлган йирик савдо, транспорт ва энергетика лойиҳаларини амалга ошириш ишларини изчил давом эттириш тарафдори эканини маълум қилди.\nПрезидент Шавкат Мирзиёев ташкилотнинг халқаро нуфузи ва обрўсини ошириш бўйича ҳам ўз таклифларини илгари сурди. Жумладан:\nбошқа минтақавий ташкилотлардан фарқ қиладиган ва ўзига хос кун тартибига эга бўлиш;\nетакчи халқаро тузилмалар билан ўзаро алоқаларни мустаҳкамлаш;\nҳамкорликнинг институционал механизмларини ривожлантириш;\nташкилот фаолиятини янада такомиллаштириш бўйича аниқ таклиф ва тавсиялар тайёрлаш учун юқори даражадаги Экспертлар гуруҳини тузиш;\nҳамкорликнинг устувор йўналишлари ва долзарб вазифалардан келиб чиқиб, ҳар йилга ном бериш анъанасини жорий этиш.\nШавкат Мирзиёев Ўзбекистон ИҲТга раислик қиладиган даврда мамлакатларда Ўзаро узвий боғлиқликни мустаҳкамлаш йили, деб эълон қилишни таклиф этди.\n«Биз бугунги тадбиримизнинг якуний ҳужжати — Ҳаракатлар учун Ашхобод консенсуси қабул қилинишини ҳам қўллаб-қувватлаймиз», — дея қўшимча қилди у.\nШунингдек, давлат раҳбари ташкилотнинг янги бош котиби Хусрав Нозирийни «масъулиятли фаолияти бошланиши муносабати билан самимий табриклаб», келгуси ишларида ютуқ ва омадлар тилади.\nПрезидент сўзини якунлар экан, йиғилганларни навбатдаги саммитда иштирок этиш учун Ўзбекистонга таклиф этди.\n#иқтисодий ҳамкорлик ташкилоти\nШавкат Мирзиёев Ашхободга ташриф буюрди 28 ноябр 2021, 12:35\nШавкат Мирзиёев ИҲТ саммитида нутқ сўзлайди 3 март 2021, 22:57


Тошкентда ОТМларнинг ўқитувчилари учун кўпқаватли арзон уйлар қурилади\nмураббий ва илмий ходимларига 2019–2020 йилларда 6 та 9 қаватли арзон уйлар қурилиши белгиланди. Бу ҳақда «Ҳуқуқий ахборот» канали хабар ...\nбўлган эди? Ўтган ойда Сергели туманининг 5-даҳасида барпо этилган арзон уйларнинг сифати ва нархи масаласи айрим эътирозларга сабаб бўлиб, ...\nдўст-биродарлари ушбу уйга муҳтож оилага давлат томонидан арзон уйлардан бири берилаётганини эшитиб, ҳеч бўлмаганда бошланғич тўловини ... беришаётганини эшитган эдик. Афсуски, орадан бир йил ўтиб, ушбу арзон уйларнинг нархи бир баробар оширилганини, яъни 200-210 миллион сўм, ...\n«O‘zLiDeP» Самарқандда фуқарога арзон уй-жой олиб берди\n«Отасининг вафотига ҳам 4 йил бўлди. Ҳозир ўғлимнинг қарамоғида яшаяпмиз. Ўзим қариб қолдим, ишлашга кучим етмайди. Қизим ногиронлик аравачасига муҳтож, шунга амалий ёрдам беришингизни сўрайман», деган эди онахон ўша сайёр қабулда.\nқурилган арзон уйлар олдида тумонат одам. Барча нимадир билан банд. Нима эмиш, пойтахтдан одам келиб кам таъминланганлар учун қурилган уйларни тантанали ...